China Rawldawr Hotpot Sungah Condom Arak Um, A Phen Ah Thildang Aum >>> – Meifar\nChina Rawldawr Hotpot Sungah Condom Arak Um, A Phen Ah Thildang Aum >>>\nJanuary 1, 2022 admin Leitlun 0\nChina, Sichuan Province, Leshan City khawpi ah Mr Hu le a rualpi pawl cu hotpot an va ei, thaw zetin rawl phunphun an ei ciamco ih an khop zikte ah an hotpot sungah condom an hmu cu an lungawi lo tuk. Phone in an zuk hngal ih rawldawr sungah buainak an tuah, rawldawr neitu an ko ih dawr neitu in ngaithiam a dil.\nDecember 18, 2021 simlam ih thilthleng a si, Mr Hu in zangnadawmnak ah 10,000 yuan zat a dil ih an pe lo asilen a thilton cu online parah a tarlang ding tin a hringhro.\nOnline parih a tarlang asilen an dawr cu a hminsia dingih buainak phunphun an tong thei. Dawr neitu in CCTV pawl an zoh thluh nan thildik lo zianghman an hmu lo, cun rawlsuangtu pawl khal thu an sut vivo ih condom thuhla cu zohman in an thei lo.\nCutin an thuhla cu a hnok deuhdeuh, an thuhla cu vengsung ah a darh thluh man. Dawr sungah nazi 3 hrawng an buai zo, cutin an buai laiah an vengsung ih um noodle dawr neitu ara ih, “Hipa thotho hi a si, ka dawr ah noodle ara ei ih a noodle eimi lakah pangang cm 3 hrawngih sau a hmuh ruangah buainak a tuah.\nMidang hnenih phuangsuak na duh lo asilen zangnadawmnak in pe aw tin in hringhro” ara ti. Tualsung palik pawl an ko lohli hnuah thilumdan pawl cu an zingzoi ih dawr neitu pawl ih thiamlonak aum lo ti an theisuak, rawleitu in rawl a ei thluh hnuah condom cu a rawl sungah a ret ih cutin buainak a tuah.\nA rawlei man khal pe loin dawr neitu hnenah zangnadawmnak sumpai a dil ti an theisuak ih an kai, a phutawk hremnak pe dingin palik sakhan lamah an hruai ih midang dawr ah teh hivek thil arak tuah zo maw ti an zingzoi rero lai.\n“Thil Ziangkim Hrangah Caan A Um”: Timothy Sui Lian Mang


China Ram Cun Biaknak Ruang Ih An Kaihmi Pawl Hremnak Danthar Tuah Tum - Chinland Today Media\nJanuary 21, 2013 11:48 am·0 comments\nBEIJING, CHINA : China ram hruaitu hlun, Josef Stalins cun Mao Zedong a dinnak ih dan a rak tuahmi cu, “ Biaknak thu ruang ih kaihkhih a tongtu pawl cu Labor Camp ah ret an si ding. Ziangahtile, biaknak rukru pawl an si ruangah” timi asi. Hi dan hi 1950 kum ah khan a rak tuah mi asi. Tu ah hin China ram ah Labor Camp an tuahmi hi 350 tluk a um ih, 2008 kum ah a netabik thawngtla an rak siarnak ah mi 160,000 tluk an um.\nCumi zat hnak ih tam hman tu ah an um zumtu khal tampi an um asi. China ram ih Central Politics and Law Commission cun, China rammi, biaknak thu ruang ih kaihmi pawl Labor Camp ih an kuatmi cu sawiselnak tamzet a um ruangah titawp dan ruah asi ding ti in asim. Central Politics and Law Commission ih Secretary Meng Jian Zhu cun, “Kan ramsung ih mi, biaknak ruang ih labor Camp ih kuat mi hi ti tawp ter dan rel asi ih, kan Commission cun lungkimnak kan nei zo.\nMarch thla ih kumtin National Peoples Congress ih tuahmi, Standing Committee tokhawmnak ah relcat asi ding” ti in asim. Labor Camp ih kum 3 le hrek rak tla dahtu Hu Jia cun, “Hi thu kan thei cu lungawi um ngaingai asi. Kan ram ah minung hremnak nasatak peknak hmun asi. Labor Camp lo khal hmun tamtak ah kan ram cozah hin mipi hremnak thawnginn a neilai asi” ti in asim. Himi an pitlin theinak ding hi Christian tamtak ih duhmi asi ih, an puitlin thei asi ah cun, Chiana ram ah tuihlan hnak in Christian pawl in zalennak an neih thei khal an beisei thu a sim bet.


Mai TIlzang Cum! - Hre Mang\nLami peng khat le pangkhat karlak thu ah;\nHakha pawlin Falam pawl siatnak an tuah ih an ho tu an kap, an milesa an vel an thawi, Falam misa ziangsiar loin falam peng misa pawl thinnatnak an tuah asile an tuah mi cu ziang thawn a bang ti asile,\nFalam peng misa lakah\nHualngo, Zahau, Sim, Zanniat, tvp tiah a hran tete mai hrin mai hrin lawng an kawm aw aw ih mai hrin lenglam misa pawl kha an dodal, an rem lo, an eltai, a engtai aw aw asile ziang thawn a bang aw?\nBaptish pawlin kawhhran tenau pawl cu ziangsiar loin rawngbawlnak le calai thu khalah an casuahmi tiang siar sak lo ding tivek, Falam misa zapi huap in thu pakhatkhat thuthluknak tuah tikah kawhhran te nau pawl cu siartel loin an um asile ziangthawn a bang aw aw?\nKawhhran fate deuhdeuh pawlin Baptish cu an do dalih pathian thu an sim tik khalah Baptish kawhhran le pastor pawl tiang an relsiat le thangsiat asile ziang thawn a bang aw?\nBaptish pawl tuah mi, calai lam committee le kawhhran dang pawl kawm khawm aw aw in tuah mi calai committee (CLF) karlakah an dodal aw aw ih pakhat le pakhat calai thansohnak thu rel khawm thei lo, tuan tlang thei loin an um asile ziangthawn a bang aw aw?\nKawhhran hruaitu pawl khalin lenglam milai pawlkom awknak le senpi vangtlang thu tiangin an kawhhran sungtel pawl cu an kaihrem ih midang huat nak thinlungput ci an tuh vivo asile ziang thawn a bang aw aw?\nKawhhran pakhatkhat sungah an lakah cawimawi tlak cu cawimawi loin iksik awknak le huphurh awknak hlirin an khatih mulemal nei lo an tlawk ter rero asile ziang thawn a bang aw aw?\nKawhhran pakkhatkhatin anmai pawlkom lenglam mi pohpoh an dodal ih lami zapi huap in thiltha a tuah tu khal an simsiat le thangsiat rero asile an tuah mi cu ziang asi?\nPastor pakhatkhat in Chin mipi upatnak an pekmi upa pakhatkhat (politicians or otherwise) a sim siat ih a dodal rero asile ziang thawn a bang aw aw?\nMi pakhatkhat in Pathian ka zum ti si Pathian in amai hmuihmel kengin a sersiam mi le a fapa neihsun nunnak liam in a tlenmi zumtu midang pakhatkhat a dodal, a simsiat, thangsiat rero asile ziang thawn a bang aw aw?\nZirnak lamah thiamnak le zirmi a bang aw lo vekin mimal pakhat cio cu an zirnak le thiamnak ti thei zawng ah bawm aw tawn le tha pek awk lam si loin nautat awknak le simsiat awknak, huhpurh awknak hlir in mino pawl an um asile ziangthawn a bang aw aw?\nSanthar mino thatha, Chin mi zate siseh kawlram pum huap le leitlun khawmual tinah zahpi ding um lo lai mino nei thei dingin thapek awk le cawimawi awk sisawn loin dodal awknak thangsiat awknak sawn in santhar mino thinlung khua a luah asile ziangthawn a bang aw aw?\nMi zokhalin thiltha pakhat hman a tuah sak dah lomi laimi pakhatkhat a simsiat thangsiat rero asile ziang a tuah?\nKum upa pi pakhatkhat in santhar mino, a thangso rero laimi a dodal ih a thangsiat rero asile ziang a tuah?\nNupi nu pakhatkhat in amai umnak kawhhran upa le pastor a simsiat thangsiat rero asile ziang a tuah?\nMI aa pakhatkhat in amah le amah a aa asi ti a thei aw loih amah hnakin a fim mile senpi vangtlang in an ruahsan mi mi pakhatkhat sawn kha a simsiat le thangsiat rero asile a tuah mi cu ziang asi?\nMi aa in ka aa asi ti a thei aw loih mifim tohkham ah to tahratin a mah hnakin a fim le thei hmuahhmuah a dodal ih a tlawk buatbo asile ziang thawn a bang aw aw?


South Korea Leh North Korea Kapaw - Chinland Today Media\nNovember 25, 2010 1:19 am·1 comment\nCombodia Ram Ah Mipi Cil That Aw Tam\nCombodia ram khawpi Phnom Penh ih Water Festival an hman nak hmunih mipi pawl cilbuai awk ciamco ruangah minung 345 an thiih, minung 400 lenglo in hriamhma an tuar. himi Water Festival puai hmang dingin minung Million 2 lenglo an pungkhawmih, himi Water Festival lawmnakih Diamond Isalnd ih Concert zoh tumtu pawlcu lilawn pakhat ah khatlam leh khatlam ihsin an nawraw ciamco ih, lilawn laifangih um pawlcu a hnuai ih tidai sungah an tla ih mi hrekkhat in lilawn tlangih thirhri an pawkih cumi ihsin Electric in a rak kaihih, curuangh himi vanduai nak rapthlak hi a thleng a si.\nCombodia ram Prime Minister, Huu Sen cun himi Vanduai nak thlensan hi zingzoi dingin thupek a suahcih ih, hi Vanduainak rapthlakzet thlenghi an ramih Khmer Rouge ih rorel laih an ram mipi tamzet a thah ciamco hnuih buainak rapthlak thleng hmaisa bik a si tiah an ram PM, Huu Sen cun a simih, himi mithi pawl sun nak dingah an ram Cozah zung hmuahmuah cu thaisunah an ram Thantar a ban laifang tiang lawngih tar dingin thu a suah.\nAn ram Cozah thupuangtu,Khieu Kanharith in a sim nakah mipi an cilbuai awk ciamco ruangah minung 50 hrawngcu lilawn hnuaiih tidai sungah an tla ih, lilawn tlangih thirhri zaam pawlcu an sahim nakdingih an pawk ruangah Electric in a kaih ih curuangah mithi an tamnak a si tiah a sim.\nMizan zingah khan ram ngaih awlo zet North Korea leh South Korea ralkap pawlcu an ram ritawknak Yeonpyeong tikulh kiangah an kapaw ih South Korea ralkap pakhat a thiih, lawng ralkap 3 leh Civil mi 2 in hriamhma an tuar. South Korea Cozah cun himi an kahawk nakah North Korea ralkap pawlcu meithal hmetpuak hmaisa ah a puhih, North Korea ralkap,pawlin an ram ralkap lam hawi in meithal voi 200 lenglo an kah hnuah an ram ralkap pawlin an kaplet fang a si tiah an sim.\nHimi thuah North Korea Cozah lamcun ziang thuhman a relsuak hrihlo ih, Yeonpyeong tikulh ih um mipi pawlcun North Korea ralkap pawlih thilti ruangah minung umnak In tampi a siatih, ningttih leh thlaphangin minung tamzetin hmunhim lampanin an tlan tiah ansim.\nYonhap News Agency in a sim nakah hi buainak ruangah South Korea Cozah cun himi tikhulah raldo nak Vanzam leh ralkap a kuatcih tiah asimih, buiank sosang a suakbet ding ti an phanthu khal an sim.\nAung San Suu Kyi Leh A Fapa Tongaw\nAung San Suu Kyi ih fapa naute sawntu Kim Aris cu mizan ziangah a nu tongdingin Rangoon khawpi Airport ah a ttumih, a nu leh a ngaina tu minung tamzetin an rak hmuak. relzo vekin Aung San Suu Kyi hi a liamcia kum 21 ihsin tikcucaan tamsawncu lengsuak theilo in ralkap Cozah in an hrengtar ih, a pasal Michael Aris in kum 1999 ah Cancer natnak in a rak thihsan.\nAung San Suu Kyi leh Michael Aris hin fapa pahnih an nei ih, a fapa nauta sawn Kim Aris hi Britain ramah a umih, a nu hmuh tumih Burma ram tlawntheinak voi tampi a rak dil reo zonan Burma thu neitu Ralkap Cozah in siannak an rakpe duhdahlo. cumi ih hleiah Aung San Suu Kyi hi a fapa pawlih cakuat mi voikhat lawng dawnter a si.\nBurma ralkap Cozah in Aung San Suu Kyi an suahhlan ihsin a fapa Kim Aris hin a nu hmuh tumih Thailand ah a rak umcia ringringih, Kim Aris tei nufa hmuhawk neta bikcu kum 2000 December thla kha si. A fapa upa sawntu Alexander Aris hi US ah a umih a nu thawi an hmuhawk lonak kum 10 lenglo a reivezo. Aung San Suu Kyi hin a fapa Alexander Aris ih fate pawl a hmuhrihlo.\nBurma ralkap Cozah in Aung San Suu Kyi an kaih hmaisa bik kha kum 1989 a siih, khami laiah a fapa upa sawntu Alexander Aris hi kum 16 mia siih a nauta sawntu Kim Aris hi kum 11 mi a si. Aung San Suu Kyi cun a fapa Kim Aris cu Burma ram sungih thlakhat um theinak petu thu neitu pawl hnenah lungawithu a sim.\nBangkok ih Britain Embassy cun Kim Aris in Burma ram a luh nak sanhi Politics ruangah a silo tiah an simih, Asinan Aung San Suu Kyi in umdan leh hawiher cu Burma ram ralkap Cozah cun an zoh thlingthla ringring ih,mipi khalin an ngaiven zetih theih a si.\non November 25, 2010 at 4:31 pm\nNu le fa tawng awk cu. ziangtluk a sunglawi ding!


A Fale 4 Cu Thihdaan An Orhter, Tuiṭum Thawngtla Pawl An Suah Tikah A Fale Pawl An Suah Ve Ding A Beisei Tuk, An Phone Ding Caan Arak Hngak Ringring – Meifar\nA Fale 4 Cu Thihdaan An Orhter, Tuiṭum Thawngtla Pawl An Suah Tikah A Fale Pawl An Suah Ve Ding A Beisei Tuk, An Phone Ding Caan Arak Hngak Ringring\nOctober 21, 2021 admin Lawrkhawm 0\nYangon, South Dagon ih um Daw San San Aye ih fale 4 cu ralkap pawlin April 17 zing ah tualthat thubuai orhter in an kai. An vengsung ah palik that tong an um ruangah rinhlel thu in mino 11 an kai ih Daw San San Aye ih fale 4 khal an telve.\nMay 24, 2021 sun ah ralkap pawlin pukmah 302 orhter in a fale 4 cu thihdaan an orhter. Hringtu a nu cu umngaihnak thei loin a ṭap rero, a fale pawl hi tualthattu an si lo. Tualthatnak a thleng zan ah an vengsung an rak kil ruangah ralkap pawlin rinhlel thu in an kai.\nCumi hnuah Insein thawnginn ihsin South Dagon ramsung ih thawnginn ah an umter ruangah a nu in beiseinak thar anei. Tuiṭum ah Min Aung Hlaing in thawngtla tam zet a suah zalen ih Daw San San Aye in a fale pawl an suah zalen ding caan a hngak ringring nan an telve lo.\nDaw San San Aye in “Thawngtla pawl an suah zalen ih ka fale pawl thuhla thei dingin ka hngak ringring. Kan hmunram sung thawnginn ah an ra umter zo ih ziangtik ah in run phone ding tin in phone ding caan ka rak hngak ringring. Thawngtla suak lakah an telve asilen ka lungawidan ding cu ka sim thiam lo ding.\nMidang thawngtla pawl an suah zalen thluh ih an suah ve lo ruangah thawnginn sungah an beidong tuk pang ding ti ka phang. Zangfahten ka fale pawl hi suah lohli hram uh, nan suah lo asikhallen thubuai an orhmi tal cu thlengsak hram uh” a ti.\nA Rualpi Ṭhabik Zawhte In A Thihsan, “Rual, Mangṭha Aw” Tin A Thlahliam\nChin Paralṭha An Thlahliam


Bible Thianghlim - TITA\nBibleThianghlim – TITA\nA siartu: Tita\nNgan kum: A.D. 65\nZentel-mi Tita hi Paul-ih rawngbawlnak ruangih zumtu ih cang mi a si men thei (1:4). Anih cu Antiok le Jerusalem ah Paul thawn an thlunaw dah (Gal 2:1-3). Anih hi Paul in Galatia ramṭhen pálin a vei khatnak missionary khual a tlawn laiah a tel ding ti zum a si. Paul ih missionary khualtlawn a vei thumnak khalah a tel ih, Korinth khua ih thubuai tifel dingah Paul ih a hril mi a si (2 Korinth Thuhmaihruai siar aw). Tita-ih hmin hi 2 Korinth sungah vei tampi a lang (2:13; 7:6, 13-15; 8:6, 16, 23; 12:18). Cumi in amah hi nun dik nei mi le rawngbawlnak ah rintlak a si ti a langter. Cuvek minung a si ruangah Khirit kawhhran pitlingter dingah Paul in a hril hi mangbang ding a um lo (Tit 1:5).\nMediterranean Tifinriat ih Khirit tikulh kaupi hi Rom in a rak uk mi a si. Hi tikulhmipawl hi nuncan lam le tlanlendan lamah an hmin a rak sia (1:12), asinan thuthangṭha cun an nun a thleng. Khirit mipawl in Pentikos ni ah Peter ih thusim mi an ngainak ihsin an hnenah thuthangṭha a rak thleng thăwk a si men thei (Apo 2:11). Hi tikulh hi Paul in thawngtla dinhmun in Rom khawpi a pan tikah a pál phah (Apo 27:7-13). Rom ralkappawl in Paul an thlah hnuah (1 Timothy Thuhmaihruai siar aw), Tita thawn Khirit ah a tlawngsal. Cumi ṭum ah rei deuh a cambang. Khirit a suahsan tikah cutawk ih rawngbawlnak hlĕnsuak dingin Tita a ruat (1:5). Paul in Efesa le Masidonia a tlawn hnuah Tita hnenah, a hrangih lamhmuhtu ah, cakuat a ngan. Cuih kum cu A.D. 65 hrawng a si.\nTita cakuat hin thurin dik thawn milawin hna ṭha kan ṭuan ih, nundān dikin kan nun le kan tlanlēn theinak dingah, Khrih in in rundam thu in zirh. Sikhalsehla cumi dawnkhamtu thil pathum Paul in a buaipi, cupawl cu zirhnak diklo, Pathian ngaihsaklonak le leitlun câkhiarnak tla an si. Dawnkhamtu a pakhatnak cu bung khatnak ah a buaipi ih, a tling mi elder-pawl nĕmhngeh a pawimawhzia a sim. Bung 2-3 ah dawnkhamtu dang pahnih thu a buaipi ih, kawhhran sungih zumtupawl cu an kum izirih kăwmdan ding le pehtlaihdān ding pawl a rel.\nPathian zangfahnak in rundamnak ah in hruai ih, sual nehdān le hnaṭuan ṭha hrangih ṭhahnemngaidan ding thupawl in zirh (2:11-14).\nI. Timothy in a tling mi pastor a nemhnget ding a si (1:5-9)\nII. Timothy cun zirhtu diklopawl a va táwng ding a si (1:10-16)\nIII. Timothy cun zirhnak ziktluak vekin ziangtin nun ding a si ti zumtu a zirh ding a si (2:1-3:11)\nIV. Thukharnak (3:12-15)\n1 Pathian hril mipawlih zumnak le Pathian ngaihsak zawngih thutak theihnak famkim zulhih Pathian ṭemṭawn sál le Jesu Khrih-ih apostol Paul in, 2 thuphan per thei lo Pathian in leilung sēm hlanin sankhuk nunnak ruahsannak a rak tiam. 3 Asinan in rundamtu Pathian thupek bangtukin ka hnenih ap mi cu, thusimnak thawngin a kamsuakthu cu a tikcu teah a langter.\n4 Zumnak hmunkhatih ka fapa taktak Tita hnenah:\nPa Pathian le in Rundamtu Bawi Jesu Khrih hnen ihsin zangfahnak, zahngainak le hnangamdaihnak um hram seh.\n5 Khirit tikulh ih ka lo tān tanak săn cu thu ka lo pek vekin, thil tifel thluh lo mipawl tifel dingin le khaw tin ah elder-pawl ruat dingin a si. 6 Bishop si dingah mi pakhat cu sawihnăwm kâi lo, nupi pakhat nei, a fātepawl zumtu si mi, pawisaklonak nun ah simaw, luhlulnak thu ah simaw sawisel ding um lo a si ding a si. 7 Ziangahtile Bishop cu Pathian sumkiltu a si vekin, sawihnăwm kâi lo a si tengteng ding a si. Mai thu duh, thinheng áwl, sabitzu phâm, mihrohrang, paisa duham mi a si lo ding a si. 8 Cuhnakin mikhual duhtu, thil ṭha duhtu, sūpaw thei, midingfel, mithianghlim, mah le mah thununaw thei mi a si sawn ding a si. 9 Zirh a rak si zo bangin rintlak kamsuakthu kaihngettu a si ding a si, cutin zirhnak ziktluak hmangin tha mi a pe thei ding ih, dokalhtupawl a êl thei hai ding.\n10 Ziangahtile thunun harsapawl, thulolak men ṭawngtupawl le mi bumhmangpawl tampi an um, a hleicein cupawl cu serh zim tanpawl lak ihsin an si. 11 Cupawlih kâ cu huhsak tengteng ding a si, diklo zetih hlawk duh ruangah zirh lo ding mi thilpawl an zirh ih, sungkurûn in mi an siatsuah. 12 Anmai lakih mi pakhat, anmai profet rori hman in, «Khirit tikulhmipawl cu thuphan per, sahrang sual, mizê rawl phâm an si,» tiah a ti. 13 Hi theihternak cu a dik a si. Curuangah zumnak lamah an ziktluak theinak dingah, Khirit tikulhmipawl cu na zetin kawk hai aw. 14 Jew-pawlih phuahcawp thuanthupawl le thutak dungtuntu minungpawlih thupekpawl cu ngaihsak hlah. 15 Mithiangpawl hrangah cun thil ziangkim hi an thiang. Asinan mibawrhbang le zumlotu pawl hrangah cun a thiang mi zianghman a um lo. An lungthin le an sia le ṭha theihnak khal a bawrhhlawh ṭheh. 16 Pathian kan thei tiah an phuang nân, an hnaṭuannak in amah an phatsan. Annih cu Pathian huat mi tuahtu, thulung lo le hna ṭha ṭuannak tinkim ih santlailo an si.\nKawhhran Dik Tlinnak\n1 Sikhalsehla nang cun zirhnak ziktluak thawi milaw mi thupawl sim aw: 2 cutin kum upa mipapawl cu sūpawin, mizahum, thununaw thei mi, zumnak le duhdawtnak le tuarfainak ah ziktluak dingin zirh hai aw.\n3 Cutivek thothoin, kum upa nunaupawl khal mi relsiathmang lo, sabitzu phâm lo, thil ṭha zirhtu si sawnin, an nundān cu zahum zetih um dingin thape aw. 4 Cutin annih in nupinu no lai deuhpawl cu sūpaw thei dingin, an pasal duhdaw dingin, an fāte duhdaw dingin, 5 thinlung fel zet pu dingin, thianghlim dingin, innsang kilkhawitu si dingin, ṭha zetih um dingin, an pasal thu ngai dingin nun an zirh thei ding. Cutin Pathian kamsuakthu cu thangsiatin a um lo ding.\n6 Cutivek thothoin, tlangvalpawl cu sūpaw dingin fawrh hai aw. 7 Thil ziangkim ah thil ṭha tuahnak in zohṭhim ding mi ah tuahaw aw; zirhnak ah na takzia, na zahumzia, na dikzia, 8 thiamlo coter theih lo na thusim ziktluak pawl langter aw. Cuticun a lo dodaltu in na thuhla ah thil ṭhalo zianghman sim ding a neih lo ruangah a ning a zak ding.\n9 Sálpawl cu an bawipawlih ṭawng sawnkir loin, an thulung sawn dingin le thil ziangkim ah an lungawiter dingin fawrh hai aw. 10 In Rundamtu Pathian thuhla zirhnak cu thil ziangkim ah duhum zetih an lăngter theinak dingah, an bawipawlih thil rûksak loin rinumnak ṭha hmuahhmuah langter sawn dingin fawrh hai aw.\n11 Ziangahtile rundamnak thlentu Pathian zangfahnak cu mi hmuahhmuah hnenah a rung lang zo. 12 Cuih Pathian zangfahnak cun Pathian ngaihsaklonak le khawvel câkhiarnak pawl tlansanin tulai san ah sūpaw le dingfel zet le Pathian ngaihsakih nung ding kan si ti in zirh. 13 Ruahsannak lungawium kan hngah laiah hin cutivekih nung ding kan si, cuih ruahsannak cu Pathian ropi, in Rundamtu Jesu Khrih-ih rung lăngnak sunglawi zet cu a si. 14 Anih cun dān loih nunnak hmuahhmuah sung ihsin in tlen theinak dingah le amah hnenih thenfai mi, amai mihleice, hnaṭuan ṭha hrangih ṭhahnemngai mi kan si theinak dingah kan hrangah amah le amah a peaw.\n15 Hi thilpawl cu thuneihnak hmuahhmuah thawn sim aw, fawrh awla, kawk aw. Zohman in lo nautat hlah hai seh.\nThil Ṭha Ti\n1 Uktupawl le thuneitupawl hnenah tlulut dingin, an thu ngai dingin, thil ṭha tinkim tuah dingih tiar cia dingin zumtupawl cu theihtersal hai aw. 2 Zo hnen hmanah ṭawng sia ṭawng lo le mielbuaihmang si loin, zaidam le mi hmuahhmuah hnenah nunnemnak langter sawn dingin anmah cu theihtersal hai aw.\n3 Ziangahtile kanmah rori khal hi hlanah atnak ah, thulunlonak ah, bumnak ah, câkhiarnak a phunphun le năwmnak a phunphun rianin, mi dang parah lungput siava le iksiknak, huatthlala le pakhat le pakhat huaawtăwnin kan rak um dah. 4 Asinan Rundamtu Pathian-ih ngilneihnak le duhdawtnak cu minung hnenah a rung lang zo. 5 Dingfelnak hnaṭuan kan rak ṭuan mi ruangah si loin, a zahngainak zulh sawnin hrinsalnak hmangih khawlhfainak le Thlarau Thianghlim hmangih titharsalnak cun in rundam a si. 6 Cuih Thlarau Thianghlim cu in Rundamtu Jesu Khrih hmangin nasazetin kan parah Pathian in a run burh. 7 Cuticun kan ruahsan mi sankhuk nunnak zulhin ro cotu ih tuah kan si theinak dingah, a zangfahnak in thiam coter kan si. 8 Pathian rak zum zotupawl cu hnaṭuan ṭha ṭuan vivo dingin ralring hai seh, ti thu hi milai hrangah a ṭha ih a hlawk a si. Hih ṭawngkam hi rinsantlak a si. Hi thilpawl hi nasazetin phuang awla ka duh.\n9 Sikhalsehla atthlak thusuhnakpawl, cithlahsâwngawknak zâwtsalnak, tawhawknakpawl le Dān thu ih elawknakpawl cu hrial aw; ziangahtile cupawl cu hlawknak um lo le ṭhathnemnak nei lo an si. 10 Ṭhenṭhekawknak tuah ṭheutu cu vei khat nunsim aw, a vei hnihnak nunsim leh awla, cuih hnu cun hnáwng aw. 11 Cutivek minung cu amah le amah thiamlo coawterin a rak fehpêng ih, thilsual a tuah a si ti nan thei.\nThucah le Cibaibûknak\n12 Arṭemas asilole Ṭaikikas kha na hnenih ka rak thlah tikah, Nikopolis khua ah ka hnenah rat hramhram tum aw, ziangahtile thlatang sung cutawk ih um ka tum. 13 Dānthiam Zenas le Apollos in an khualtlawn vivo nak ah zianghman an tlaksămlonak dingah, ṭhahnemngai zetin rak bawm hai aw. 14 Cule kanmai mipawl khal in rah nei loih an umlonak dingah, ṭulpawinak ih hman dingah hnaṭuan ṭha ṭuan vivo zir hai seh.\n15 Ka hnenih um hmuahhmuah in cibai an lo bûk. Zumnak ih in duhdawtupawl kha cibai in rak bûksak aw.\nNan zate hnenah zangfahnak um hram seh. Amen.


Russia le Qatar In World Cup Dar Ding : Leitlun Mangbang - Chinland Today Media\nRussia le Qatar In World Cup Dar Ding : Leitlun Mangbang\nDecember 3, 2010 2:36 am·0 comments\nQatar Futball ngaina tu pawl an lungawi\nMani sun ih 2018 le 2022 hrang World Cup hmannak ding FIFA ih an hrilnak ah Russia le Qatar in 2018 le 2022 World Cup cu dar ding an co. 2014 World Cup cu Brazil ah hman a si ding. 2018 hrangih a zuam hleice tu England, Spain, Portugal, Blegium, Netherland pawl cu a hmaisabik ih vote thlaknakah an tlak cih. Tui tum World Cup hmannak ding hrangih a hriltupawl lakah eiruknak a um tiih thuthang lakah veikhat hman a thlen dah lonak hmun Russia le Qatar ih a thlen ding hi mak an ti zet.\n2022 hrang ih a zuam hleice tu United States, Australia, South Korea le Japan pawl khal Qatar ih a ngah ruangah mangbang zet in an um ve. Qatar ih hman ding caan hi tthal niling tuk asi ding ruangah harsatnak a um ding ti an phan tuk FIFA pawlcun ansim nan Qataris pawl cun lehnak inn dai hnem, boruak fim umtheinak sak dingin an tiam.\nQatar veikhat hman World Cup ih tel hrih lo tuih World Cup an dar tum mi cu an mipi pawl nasa zet ih an thlem ih ziangtluk World Cup an dar mi a hlawk ti an sim cu a tul ding tiin thuthang la tu pawl cun a sim ve.\nUS President Barrack Obama rori khalin an rak ih World Cup dar dingin a duhthu a hlan ve ko nan tuvek ih a um thu ah hin FIFA pawl ih an thu tuah dan hi a lungkim lo zet. An thutluknak cu a hmanlo a si tin Obama cun thuthang lakhawmtu pawl a sim.\n2022 World Cup Thleng Dingin Australia Zuam Ding : Frank Lowy\n2022 World Cup Australia In Co Sal Men Thei; Qatar Ram Nawhthuh Pe\n2014 World Cup Hrang Brazil A Ralring Maw?


Kum nauhak te`n US Navy SEALs, Doctor, NASA astronaut Ṭuantu Johnathan Kim | Falam Online Media\nKum nauhak te`n US Navy SEALs, Doctor, NASA astronaut Ṭuantu Johnathan Kim\nJuly 26, 2020 July 26, 2020 admin\t0 Comments Knowledge +\nHnaṭuan ṭha pakhat nei ding hman a harsa lai ah South Korea mi Jonathan Kim cun Navy SEALs sinak, Dr sinak le Astronaut sinak 3 rori cu kum 36 a kim hlan ah a ṭuan ṭheh.\nKim hnaṭuan mivek pakhat ṭuan thei ding hman, a ollo zetmi a siih a nih cun kum 35 a si ah cuih hnaṭuan pawl cu a ṭuan ṭheh a si. A thuanthu hin mi thinlung a hiip zet ih a hnaṭuan mi le ziangvek minung a si timi kan zoh tlang hnik pei uh.\nA hnaṭuan pakhatnak cu US Navy SEALs ralkap a si. SEALs timi cu Sea-Air-Land tinak a si ih tipi, vansang, leipar ti`n thumkop ralkap a si. SEALs ih tling thei ding cun riruang ṭha, harhdam zetmi si a ṭul ih an traning daan khal a hartuk ruangah mi menmen an ṭuan thei lo.\nA pahnih nakah Dr. a si. Leitlun tlawng hminthang Harvard Medical School rori ih ṭheh suak mi a si.\nA pathumnak cu NASA astronaut ah a tling. Leitlun hnaṭuan ngah harbik an ti mi lak ah NASA astronaut hnaṭuan a tel ve ih hih hnaṭuannak ih tling thei ding cun mifim pittawp si a ṭul. Kum tinten minung thawng teel ih dil ṭheu mi hnaṭuan a si nan a ngah tu cu, tuni tiang zaa vukvel hrawng lawng an um. Cutiih zaran ngah thei lo mi hnaṭuan pathum rori cu kum 36 a kim ah a ṭuan ṭheh a si.\nJonathan Thuanthu Tawi\nSouth Korea ram mi a siih a nu le pa cu 1980 kum ah US ram ah an vaai. Kim cu 1984 kum ah a piang ih a pai` zu dawr tuah phah le a nu tlawng sayamah ṭuan phah in a naupa thawn ṭhang lian khat mi an si.\nCalifornia, Santa Monica High School ah tlawng a kaai ih “ṭihhrut le mah le mah zumawnak nei lo zet ka si” ti`n interview an tuah nak ah a rak sim dah.\nA tet lai ihsin Navy SEALs ralkap ṭuan thei dingin tumtahnak a nei cia ih taksa ṭha, harhdammi si dingin khal a zuam ringring. A thluak a ṭha zet ih fimzirnak lam khal ah mithiambik dinhmun ih ding thei ringringtu a si. Tidai leuh khal a peih zet ih Polo sport khal a ngaina zet.\nSuakthuan Tlawng a ṭheh hnu, kum 16 a kim ah United States Naval Special Warfare Command ah a lut. NSCW lut thei ding cun ṭuarfei, hrisel zet a ṭul ih tlawng a rak kaai lai ih a rak lek nasatuk cia ruangah olsam ten a tling thei.\nTeimaknak a nei ruangah le a thinlung a pacang tuk ruangah a lamtluan a tluang vivo ih SEAL 3 (special team) dinhmun in lamhruaitu, mina enkoltu, hmaisabik ih raldotu tvp khal ah tel thei in mission 100 luan a feh ve a si.\nRalkap a ṭuan lai ah tlawng a kaai phah ih 2012 ah mathematics in B.A degree a ngah. Degree a ngah hnu in Harvard Medical Shcool ah sii lam fimthiamnak a zir ih 2016 ah Dr sinak degree a ngah. Massachusetts General Hospital le Brigham and Women Hospital ah internship dinhmun in Dr. a ṭuan ih, Cutluk ih hnaṭuan ngah cing in nupi a nei ih fa 3 a nei.\nHarvard Medical Shcool tlawng a kaai lai ah Dr. le astronaut si cih mi tlawng saya pakhat an nei ih, cuih saya sinakvek nei dingin zuamduhnak thinlung a nei lala ruangah NASA astronaut sidingin a dil ve.\nCuih ṭum ah NASA astronaut sinak diltu mipum thawng 20 zikte an kim. Cupawl lak ihsin a dotdot ten an hril vivo ih, a fim, thiam tlun ah teimak thinlung a nei ruangah a hlawhtling ih minung thawng 20 zikte lakih an hril mi, minung 12 lak ah a tel ve.\nNASA ih a hnaṭuannak khal ah lamtluang in a sinak a sang vivo ih tu ahcun Artemis program tiih an ko mi Thlapi sung lut ding pawl lak ah a tel ve a si.\n← Falam Mipi Hrangah Zawn In Ruat Sak Hram Uh\nKum 82 Pitar in Vom ka thongpet a ti +VIDEO →\nPresident Donald Trump hin Ziang vek Rawl ei in ziang a In ṭheu?\nA Tlangvalpa in a Zupral thei mi Bikini thawn A Prank cu ……… VIDEO


Ka Hrang Ah Nupi Neih Cu A Ol Lo Ding - Chinland Today Media\nKa Hrang Ah Nupi Neih Cu A Ol Lo Ding\nMay 24, 2015 2:39 pm·0 comments\nKa suakthuan pek ahcun kum 20 ka kim tikah nupi ka nei ko ding ti’n ka rak ruat aw. Kum 20, ka kim ngaingai tikah lamlam tuihnu kum 3 hnu ah siseh ti’n ka nupi neih ding kum le caan ka thawn sal. Ka suakthuan lai ahcun nupi zamrangte’n ka nei sawn dingah ka rak ruat aw. Ningzak lo ten sim mensehla, nupi neih cu ka rak daw ih ka cak ve em! Nupi neih hi ka nulepa, ulenau pawlih fial tul ding khalin ka ruat dah lo. Nupi neih ih a nuam daan ding vek tla keimah tawk cun ka ruat thiam ve ko.\nTu ahhin kum 28 ka kim zo nan nupi nei loin ka um. Kan dung zarh hnih sungah ka rualpi mi 7 in nupi le pasal an neihnak zuk pawl Facebook ah an tar mi ka hmu. Ai Ai Ai, ka ningzak maw, ziangtin ka um ti tla ka thei aw nawn lo.\n“Keimah te ka um ahcun keimah te rori ka si ringring ding, Ka lungawinak le riahsiatnak cu keimahte hrang ding a si lo”\nMibanglo, tonglo, leng-u tivekin, ka thinlungah amah te a tlok ciamco. Tui kum ah ka naupa in nupi a nei ih tu ahcun kan unau 10 lakah keimah te lawng nupi neilo in ka taang. Ningzak thlang ding cu ka si, tluangkhawnak tlak thil cu a si lemlo. Ka nulepa khalin nupi neih in siang tukih tak ah, emergency hman in ka nei sehla pawi an ti ding ka zum lo.\nCapoh khalin, thungai thu khalin nupi neih a har lo zia le innsang din a har lo zia an simmi a phunphun in ka thei ko nan, kei ka hrang ahcun nupi neih hi thil olsam zetin ka ruat thei hrimhrim lo. Ka hrangah nupi neih hi thil kowktlawng zawng ih ruah theihmi thil a si lo. Nupi ka neih lohli lonak hi thil tumpi ruangah asilo. Thil fa tete men ruangah a si. Asinan, cui thil fa tete pawl cu tum pipi vekin ka ruah ruangah a si ko ding ka zum.\nNupi neih I dawnkhamtu pawl le tuini tiang nupi nei lo dingih I kaihremtu cu a hnuai lam pawl thu ruangah a si tiin ka hmu….\nKa hmuh bantawk, nupa tuak ka zoh tikah an nuamawk zet lai hnakin, buai zet, thukam-el-aw, mithmai nuam lo ih an caan hmang lai ka hmuh tam zet ruangah nupi neih ka zuam lo….\nLai daan in maw nupi ka neih ding, asilole ramleng pawl daan in nupi ka nei ding, mopuai ding thu le hla tawlrel, thil lei ding pawl ka ruat cawk thei lo…\nCun, mi tampi cu timkamnak Pathian le minung siarcawklo hmai ah an tuah nan reilo te ah an then aw sal lala. Cuvek duhdawtnak kha ziangtin ka theithiam ve ding…\nLei tlun ahcun sumpai, thiamnak le dinhmun a thupi tuk, kei hi ka neihmi sinak le lennak in ka nupi ka cawm thei ding maw, fa nei sehla ziangtlukin ka zoh thei ding, sawngtuah men hman ah a har zo…..\nNupi le fanau pawl ih duhdawt zetmi innsangpa ka si thei ngaingai pei maw… curuangah kei cu hitin training ka tul hrih lai…\nFreedom uar zet mi pakhat ka siih, nupi ih kaihawk tuk, fanau ih kaihawk tuk tivek ka tuar lo ding, neihawk hnu ahcun zum vek asi lo ding, kan sim kan rel hman ah kan tuah suak thei lo mi a tam ding…\nThenawk leh ding ih neihawk men tla kan rak si thei lala fawn, ziangtin kan thenaw lo ding timi ka thei thei ding, kei khavek ding cu ka duh lo…\nDuh vekin rualpi ka kawm thei nawn lo ding timi hrimhrim ka ruah ah, cubet ah, ai-te le ai-pi ka nei bet ih cuvek a suah caan le tongkam sia tla ka tong ngah men ding….\nKa nupi fanau pawl thawn rorelnak court ah tla kan innsang nun kan cem ter thei, innsang din dingin kei ka ralring ngaingai zo maw…\nA netnak ahcun (single) mahte um hi sersiamtu ih duhzawng cu a si lo zet nan, tuini tiang kemah te ka um nak ah tohawknak a mal zet…\nDawnkhamtu tamzet hmansehla, nupi ka neih duh thotho nak le ka neih tengteng nak ding cu: –\nSersiamtu in mahte um ding ah in siang lo…\nNupi neih hnu ah thuruah tla a dik thei, pitlinnak ti a si…\nMinung tampi siloin pakhat te lawng hrang ih rinum ka duh ve…\nMahte hnakin pahnih ih thil tuah mi cu a hlawhtling ol ding…\nNungcang le um dan a tha duh…\nMahte um hnakin nupi pasal nei pawlih lungawinak a tamsawn….\nLei thlawhsuah le van thlawsuah, sumpai khal a pung duh…\nTaksa le ruahnak tla a mawi in a pitling ngaingai thei…\nKeimah te ka thi men lo ding…\nHnatuan cahnak le thiltheinak ka nei tam ding…\nDamsaunak khal a si phah rori ding…\nKeimah ka zawn lawnglawng ruat in, ka nuamnak ding lawnglawng ruatin tuini tiang caan ka hmang zo. Keimah te ka um ahcun keimah te rori ka si ringring ding. Ka lungawinak le riahsiatnak cu keimahte hrang ding a si lo. Nupi cu ka neih a tul. Asinan ka hrang ahcun thil olsam cu a si thei hrimhrim lo. Asinan, neih cu a tul rori. Mi khalin an nei.\nAsilo, ka palh, nupi ka neih duh ngaingai asile, keimah khalin duhmi ka neih a tul, asi, ka duh men lawng a tawk lo ding, I duh ve ding tla a tul. I duh ve ding ko in ka tuah ding tla ka hna a si. Cuvekin thotho in, ka milai nu ding khalin a tuah ve thei thotho. Zobul ti a um lo. Kan umnak hmun in kan pan aw thlang ke!\nCangantu: “Ka Hrang Ah Nupi Neih Cu A Ol Lo Ding” timi ngantu hi tufang Melbourne ah a um ih, an hmuan ih duum ti toih a zuam zet.


Chin Kum Thar [ Faang-er] Puai - Chinland Today Media\nNovember 13, 2012 5:16 am·1 comment\nBy Rev. Run Cung Mang rcmang@gmail.com\nA hmaisabik le a saangbik ah caan ttha sunglawi in petu Pathian hmin ka thangtthat a si. Cule hi bangtuk in Laimi (Chinmi) kan nunphung (culture) kilkhawi in Chin Kum Thar Puai (Chin Harvest Festival) Faang-er Puai tuah thei dingih khuakhangtu le tawlreltu FPM-FRO hruaitu pawl parah lungawithu ka sim. Ahleice in thu tawi simnak caan in pekmi parah ka lungawizet. Chin Kum Thar (Faang-er) Puai thawn pehpar aw in tuni ih hruaitu le mipi pawl, thaisun ih kan miphun hruaitu ding tthang thar nonawn mino pawl in thuzet le nasazet ih kan ruah ding le hmailam ah sullam neizet le manneizet ih kan fehpi vingvo theinak dingah thu pathum in ka tarlang duh a si.\n1. Lai Nunphung ih Muril (The Essence of Chin Culture)\nLeitlun ah atu ahhin mipum trillion 7 (million thawng sarih) kan um ti’n an simthan. Cutluk ih a tammi leitlun minung lakah ting 10 (million 1) hman a kim ve lomi kannih Laimi (Chin) tla Pathian in a hnakkar ah in ten, in hminsin ih in kilkhawi ih tlunah mahte nunphung (culture): ttong (language), calai (literature) le nunphung thuamhnaw (cultural dress) nei thei miphun asilole hrinhnam pakhat ih in humhimmi hi lungawiza ngaingai a si. Cuihhlei ah mai’ nunphung hngilh lo ding le tesin fapar, thangthar nonawn san khat hnu san khat kilhim le pehzom ih sunsak thiam vingvo dingin nunphung sunloihnak faang-er puai tuah thei dingin lam in hruaitu Pathian ka thangthat ih atu vekin miphun zate huap ih puai tuah thei ding tawlreltu upa pawl parah lungawina tumpi ka nei a si.\nNunphung (culture) ih muril (essence) hi Ttong (language) le Calai (literature) hi an si. Tuni ah leitlun pumpi ih ngai le theih dingin Kawlram Radio awsuahnak ah Chin Program ih hman dingmi ah Mirang acozah ih kan ram in uklai ihsin a mawibik, a fiangbik, a tthabik tiih an rak hrilmi le Kawlram acozah khal in lungkim ih rak pompimi: Zung sung hman ding asilole Tlang ttong Official Language or Common Language Chin-Laizo ttong neitu miphun/hrinhnam kan si hi kan hrangah a sunglawi hleice. Himi zawnte ahhin kan milesa zate hnenah thungai hramfak ih cah ka duhmi cu: kannih cun, “Tlang ttong kan nei lo” timi ttongfang hrimhrim hi a sal ih sal hrimhrim lo ding a si. Ziangahtile leitlun ih nunphung saangbik neitu Mirang ih hril sak zomi le Kawl Acozah khal in tuni tiang hmang dingih a sianmi kan Ttong te hi a va sunglawi ve.\nTlang ttong hi atu lawngih sersuah tum ciamco dingmi a si lo; kan neih ciami kha kilkhawi sawn ding ttuanvo kan nei. Duh lotu pawl le iksik nahsuahtu pawl in midang ih au-aw cawng tahrat in “Laimi in Tlang Ttong kan nei lo” tivek cu ttong hrimhrim lo ding. Chin-Laizo ttong hi hrinhnam dang pawl ih a cohlan khal le an cohlan lo khal le kannih cun kan sunsak a ttul. Lai ttong lawng si loin Laica (Chinca) tla kan sunloih thiam ding a thupituk. Pathian in kan ttongmi kha Calai ih ngan le hminsin theinak dingah missionary Joseph Herbert Cope hmangin in pekmi a si.\nCule kan pipu san ihsin an rak neihmi nunphung thuamhnaw pawl tla sunsakzet le sunglawizet ih hman thiam tum ding kan si. Lai ttong thiam lo Laimi, Laica thiam lo Laimi, le Laimi sinak Lai Nunphung zahpitu Laimi um lo hram uhsi! Laimi kan sinak langternak ding hi ka titak le riruang in a si lo; kan sinfen le kan nuntu khuasak daan in a si nawn lo; kan thinlungput (Laimi ka si ti thei aw in diriam awknak); kan rin-umnak (Vapual symbol atak ih nunpitu) le Laimi le Laimi pehtlaih awknak ah Laittong le Laica hmang fekfo theitu si kan zuam pei.\n2. Lai Kum Thar Puai (Chin Harvest Festival)\nLeitlun ih miphun le hrinhnam citin in mah le nunphung nithlasiar daan an nei fingfing. Nunphung saangbik neitu Mirang (English) ih Nithlasiar (Calendar) cu leitlun mi zapi ih pompi le hmanpimi a si. Hih Nithlasiar thluntu poh cun leitlun huap in ram le acozah in kum (year) siarnak le hminsinnak ah an hmang. Thutthimnak ah tuni hi 2012 kum October thla ni 20 (Zarhte Ni) kan ti ih himi ni hi kan Chin Nithlasiar ahcun Faang-er thla ni (2) a si ve. Lairam Falam khua ah tla tuni ah Chin Kum Thar (Faang-er) Puai an hmang ve ti a si ih a va deng aw ngelcel ve, sim aw cia bangin ka ti rero.\nLeitlun miphun tumpi le fate pawl khal in mah le nithlasiar an/kan nei cio ih kum hlun le kum thar hminsinnak puai kan nei fingfing. Thutthimnak ah Chinram le Chinmi original kan rak umnak ram a simi Kawlram (Burma) ih Kawlmi pawl in “Zilawng Puai (Water Festival) khi kum hlun thlahnak le kum thar hmuahnak a si. Leitlun ih mipum tambik Taluk pawl in an rampi le an minung umnak ramkip ah mipi theihpi ding tlakin “Taluk Kum Thar Puai (Chinese New Year) ti’n an nei, an hmang ringring. Cuvekin kannih Laimi khal in kan pupa san ihsin kan ram ih khurkhua (geography) umtu daan le nikhua um daan ih zirin pumcawmnak le tthansonak ah Lorianram an rak ttuan ih an ciciin thlaithlakmi an patthat le thlairawl tinkim an laak khawm thluh caan ahkhin khuazing pathian biaknak le Thlai thar Puai/Kum Thar Puai (Chin New Year) an rak tuah. Chin Calendar vek asile October thla hi Faang-er thla an rak ti ih hih thla ahhin thlathul zoh in Thlaithar Puai an rak tuah ttheu. Hih puai hi lungawithusim puai khal a si ih fanau neihmi pawl ih kumsiarnak khal a si cih.\nCuruangah kan pipu pawl in sullam neizet le fekfelzet in a tikcu caan felfaizet in khiah fekfekmi a si. Tusan tthangthar nonawn pawl in kan hminsin ding le hmailam ah kan hramttohnak hmun Lairam ah siseh, leitlun hmuntin le ramtin Nisuah-Nitlak-Sak-Thlang hmundang khui ram le khui khua ih kan um khal le Chinmi pumkhat kan sinak langter in Chin Kum Thar Puai hi a tuah dingmi nithla bangrep tein hman thei zuam sehla a sunglawi sinsin ding ti’n ruahnak pek ka duh cih fawn.\n3. Laimi le Christian sinak (Chin People and Christianity)\nChin miphun in Pathian nung kan rak theih hlanah nunphung kan rak nei felfai ve. Nitlaknaklam ram ihsin Pathian hnatuantu missionary pawl kan ram an ra thlengih Pathian Thu in sim, fimthiamnak in zirh, kan miphun in ra kaihruai tikah tuni ahcun Laimi zate zikzik cu Christian kan si zo. A nungmi Pathian a biatu miphun kan si hnu in kan thlarau-thinlung-taksa a kilkip in a tthangso. Khrih ih rundamnak thuthangtha kan theih le kan simzirh awk hnu thlaraulam lawng si loin fimthiamnak ah kan tthangso, kan thinlungput a saang vingvo ih kan nuntu khuasak daan (life style) a tthangso.\nBible in, “Bawipa kha an Pathian ah a neitu miphun cu mi thluasuak phun an si” (Saam 33:12) a ti bangin Lai miphun hi Pathian nung theitu kan si ruangah mi thluasuak phun kan si. Jesuh Khrih hi kan miphun in rundamtu le in cawisangtu a si. Khrih lawng hi kan ziangkim ih kan ziangkim a si. Khrih lawng hi kan theih tulbikm , kan zum le rinsan tulmi, kan ren ding le kan ruahsan ding umsun a si.\nLai Nunphung ih laimuril a simi: Ttong le Calai kilhim le khaisaan ding cungcang ah siseh, khuahlan kan pupa san ihsin an rak neihmi Lai Nithlasiar Faang-er timi Thlai thar Puai kilkhawi le hman vingvo dingah siseh, Chin Culture ih mipi santiluan dunglam ih a dirthlatu si loin, Christian sinak langter le khaisan ding hi kumtin Chin Kum Thar (Faang-er) Puai kan tuah duhsannak ih thuhrampi si vingvo hram seh!\nDr. John Ong (Principal, Malaysia Baptist Theological Seminary) in, “Tuni Asia ram pawl kan thlir tikah Japan Christian pawl an tthangso rangzet, ziangahtile JJ: Jesus le Japanese sinak zahpi loin an kaihnget ruangah; Korean Christian pawl tla hi an tthangso nasa, ziangahtile cu KK: Korean an sinak an zahpi lo ih King of Kings a simi Jesuh Khrih kha an Pathian ih an kaihhnget ruangah a si; Singapore tla an tthangsozet, ziangahtile SS: Singaporean an sinak an zahpi lo ih Savior Jesus Christ an zumhnget ruangah a si; Chinese Christian pawl tla atu hi an tthang cakzet, ziangahtile CC: Christ cu Chinese ih rundamtu ih an kaihhnget ruangah. Kannih Malaysian ram ihj a ummi zumtu pawl tla MM: Messiah Jesuh (M: Money si loin) kha Malaysian rundamtu ih kan kaihnget asile kan tthangso ve ding ti’n a rak sim dah (2006) ti a si.\nCumi thu laakin tuni ah kannih Laimi/Chinmi pawl tla CC: Christ cu Chinmi ih Pathian ah; malte bi deuh in kan sim asile kannih Falammi pawl in FF: Faithfulness le Falam mizia kan kaihhnget dingah a thupizet. Kan nunphung ih muril hi Khrih (Christ) le Rinumnak (Faithfulness) a si ahcun atu hnakin kan hmailam caan ahcun Lairam ah siseh, ramdang ah siseh, kan umnak kipah Pathian ih zaangfahnak in kan miphun cu a kilkip: thlarau-thinlung-taksa daan ah kan tthangso vingvo ding.\nNunphung ih Muril “Ṭong le Calai”\nMinu Tin Kawng Bik Miangmo\nKhui tawk Hmun le Ram kan thlen khal ah kan Nunphun le Calai kilkhawi vingvo uh si.


Hruaitu - Hre Mang\nI. Pathian thawn pehzawm awknak:\n1. Hrinthar/Sersiamtharnak/Pathian thawn pehzawm aw mi: Hruaitu cu Khrih ah Pathian thawn pehzawm awknak a nei tu asi hrimhrim a ttul. Ziangah tile mi pakhat Pathian Thlarau in a cencilh mi lawngin vanlam thil theihthei nak a nei. A tawizawngin Pathian ih theih mi le Pathian thei tu asi ding.\n2. Pathian kawhnak: Pathian kawhnak cu ziangtin theihtheih asi ding? : Pathian in a kawhmi, hnattuan a fial mi, Amai tumtahnak vekin a kawhmi lawngin mibur hrangah Pathian thiltum le duhmi khal theihtheihnak a nei.\ni) Thinlung sungah meisa bangin Thuthangtha simsuak dingin kaang alhtu (1 Corinthians 9:16, Jeremiah 20:8-9).\ni. Thlarau laksawng co mi vekin: Pathian in mi pakhatkhat a kawh tikah a rawngbawlnak hrangih a tulmi thlarau laksawng khal a pek asi. Ephesians 4:11).\nii. Theihpi tu zumtu dang pawl theihpi nak in: Dung 6:3\n3. Mahlemah hnawl aw aw(Self denial): Hruaitu cu amah milai duhnak hnakin Pathian duhnak le tumtah kha thupi sawnah a ret ringring, Pathian le amah karlakah zianghman in hmun a nei lo ih amai nunnak liam tiang khalin Pathian duhnak tuansuak dingin a pe aw aw. (Lk. 9:23-25)\n4. Pathian Thlarau Thianghlim thununnak: (Rom 8:9) Hruaitu cu tisa thinlung ih thunun mi si loin Khrih ih Thlarau Thianghlim ih thunun mi asi a tul. Dung 6:3, Thlarau le fimnak in a khat mi asi ding.\n5. Thutak thuken theihnak: Rom. 8: 5-8, Thlarau Thianghlim thunun, le kaihhruai nak hnuai ah a tuhlut aw tu asi dingih milai ruahnak le Pathian thutak thleidang thiamtu asi ding.\n6. Thutak thuken nuncilh nak: Thutakin a nun an hmuh tikah Pathian an cawimawi ding.\nMimal nun: Hruaitu sinak cu pianpi le zircawp mi asiih hnatuan kaihmi ruangah si loin lungput le nuntu mizia in a hrin suak mi tuahnak in a langmi asi sawn. Cuvek hruaitu pawl nunah a hnuailam vek pawl hi hmuh theih asi. Hruaitu nitin nuncan le mizia, a insang le mimal nun zoh tikah Pathian a cawimawi maw, satan a cawimawi sawn, timi hi hruaitu tehfang tthabik pakhat asi.\n7. Sunmang: Hruaitu cun mi senpi hmuh le theih ban lomi, Pathian in a milesa pawl hrangah a tumtah mi, tumtah-sunmang, zumnak mit in hmuhcianak a nei ih khuitawk lamzin ah afeh, khuitawk ah a tawp ding ti a thei fiangih cui lamzin ahcun dungsip loin a feh theu. CUticun ziangvek man pek a ttul khal asile hruaitu cun cui sunmang a hlawhtlin theinak ding hrangah cat bang loin a feh ttheu.\n8. Mah le mah theih awknak: Hruaitu cun amai cahnak le cah lo nak a thei aw aw ih ziangkim thei ttheh tu asi lo ti khal a thei aw aw. A theih mi sung ihsin a sim ih a tuah, cule a theih lo mi ah a thei tu hnen ihsin zir a hreh dah lo ih a zir ringring sawn.\n9. Mah le mah thunun awknak: Hruaitu cun midang a thunun hlanah amah le amah a thunun aw hmaisa. Thlarau rah, Gal. 5:23; ziang sal hmanah tang lo ding, 1 Corinthians 6:12; tisa cu khenbet in umzo, Galatians. 5:24. Pathian in “thunun ding” in pek mi “mah le mah” hi asi.\n10. Mah le mah rinsan awknak: Hruaitu cun a tuah mi parah hnget khoh zet zumnak a nei ih ziangkim a tuah mi ah mah le mah rinsan awknak thawn a tuah theu. (Pathian in ifial mi cu keimah cahnak si loin Pathian Thlarau in keimah hmangin a tuah duh mi a tuah sawn asi ti fiang zetin zumnak mit in a hmuh tikah milai cahnak parah si loin a cakter tu le thiltha a tuah ter tu Pathian ruangah rinsan awknak thawn thil a tuah theu).\n11. Thinlung tthenhnih aw theinak: Hruaitu cun fianhrial zetin Pathian Thlarau thu a rawn hmaisa ih a sung muril ihsin a suakmi ruahnak thiang le fim thawn khua a ruatih ziangkim a tuah theu tikah a tuah mi le thuthluknak parah thu tthenhnih aw zetin a tuah theu. Galatians 1:10, 2 Corinthians 4:16, 2 Corinthians 4:8. Mah le mah hman rin aw hnai lo hruaitu ah zohman in thlun an duh lo.\n12. Mi law: Mize pawl hruaitu an si thei dah lo. Tikcu cantha zoh in taima zet in hnatuan tu, Eph. 5:16), hmailam can thleng lai ding zoh in hnatuan tu John 9:4, a tikcu te ziangkim ttuanman an ngah lai ding ti thei tu Gal. 6:9, Pathian hmin hnatuan mi zianghman a lak asi lo ding ti thei tu, 1 Cor. 15:58, Pathian huham cahnak le zangfahnak in an sung in hna a ttuan ti thei tu, 1 Cor. 15:10, thazang neih hmuahhmuah in hnatuantu an si sawn, Col. 1:29. Matthew 11:27, 28 and Philippians 4:7, 8 and Isaiah 64:4.\n13. Rin-umnak, raltthatnak, rin tlakmi sinak: Hruaitu cun a nuntuzia le lungput cu a tuah nakin a langter tikah a mah a thei fiangtu pawlin anmai siatnak tuah tu asi lo ti an theih fiang tikah rinsannak le tlaihsannak lungthin a neihter. Cuticun amah khalin midang tthatnak hrangah ziangkim a tuah mi asi ti a theih fiang awk tikah raltha zet in ke a kar ngam theu.\n14. Tumtah mi ah pek awknak: Hruaitu cun a tumtah mi, tuanvo a neih mi tuah suak dingin ziangvek man pek a tul khal asile a pek theu, amai lungawinak le nun nuam/nun-awlsam tanta khalin midang hrang tthatnak le thiltha a tumtahmi tuah dingin a pek awk sawn theu. Milai phurnak le nuam ti zawng, kiangkap milai in ziang an sim ti mi parah a hngat aw lo ih a tumtah mi le ttuanvo tuah suak dingin milai tisa duhlo zawng dinhmun khalah rinum zetin a ttuan suak sawn theu asi\n15. Phurnak le lungawinak: Hruaitu cu ziangvek can khirhkhan le milai ruahnak in a cang thei nawn lo ding dinhmun khalah a tumtah mi le a tuanvo mawhphurnak a liangparah a tthum aw mi cu phur le hlawptlo zetin lungawi siamso ten (hnihsuak sai phahin) a ttuan theu.\n16. Cawlh hahdam thiamnak: Hruaitu cun ziangvek le ziangtluk buainak kar lak khalah cawlh hahdam a thiam ih hmailam saupi a tumtah mi tuahsuak ding tiang ruatin a thazang le tikcu hmanrua pawl hman a thiam theu. Ziangtluk in a ttuan in a tha a bang hmanah midang hnakin ttuan hleice le thiltha tampi tuah cuang vekin a porh aw dah lo ih a ttuannak a hlawkpi tu pawl hmai ah mithmai zoh ngam lo dingin a lang dah fawn lo.\n17. Ttihnung lakah hmai tuang ngam tu: Hruaitu cun tthatnak tuahsuak dingin amai lungawi zawng le duhnak pawl tlansan in siseh a ttul asi ahcun amai nunnak tiang hman liam ding tiangin thiltha tuahsuak nak ding hrangah a pe aw sawn theu. Thil tuah sual pang mile dunglam thu ah a hngat aw lo ih ziangkim hmuhton mi ihsin zir in hmailam thiltha sawnah a thinlung a hngat aw ringring.\n18. Mawhphurhnak la tu: Midang mawhsiat tu le fial mi lawng tuah tu si loin a famkim lo mi le a tlasam mi a hmuh tikah tttuan vo a la in tthatnak hrangah a ti thei tawk suah in a pum a pe aw sawn theu.\n19. Khawruah thiam nak, lamzinthar hawl thiamnak: Hruaitu cu a tumtah mi tuahsuak dingin lamzin pakhat lawngah a hngat aw lo ih Pathian in lamzin a onsak mi sawnah hngat aw aw in Pathian pek mi fimnak, khawruah thiamnak le hmanrua tha pawl cu hmangin lamzin a hawl thiam theu.\n20. Tuah mi parah thazang le thinlung ruahnak zapi ten phur zetin tuah theinak: Hruaitu cun a tuah mi parah thinlung taksa le ruahnak thawn phur zetin a ttuan ih thinlung hrekhat thawn siseh tthuktthun le phunzai phah in zianghman a tuah dah lo.\n21. Ziangkim hi a hmun lo vekin thleng awknak hrang sangka a ong sawn theu: Hruaitu cun ziangkim hi a hmun ringring lo ti a thei ih thiltha suahpi tu ding, a rianmi mipi hlawknak hrang thleng tul mi thleng dingin a timtuah cia ringring. Cuihleiah, amah in a thlenpi nak hmun hnak ih hla le tha thleng thei dingin a kaihhruai mi pawl duhsaknak a nei sawn.\n22. Thinsaunak le pek awknak: Hruaitu cu tikcu le can a zoh thiam ih rei lo te hlawknak, hminthannak, nuamnak hrangah siseh rei lo te harsatnak le sunnak ruangah siseh a tumtah mi lamzin dal dingin zianghman a tuah dah lo.\n23. Tthatnak hrangah a hlei in kekar zuam tu: Hruaitu cun ttuanvo, sumpai le upat hmintthatnak ngah duh ruangah si loin thilttha tuah thei ding dinhmunah a din tikah mi zohman theihpi lo khalin thiltha a tuah theu. Amah hnakin thasawn le felsawn in tuah thei tu an um tikah tumtah mi thiltha a suah thei nak ding ruat in lamzin daltu ah a ttang dah lo.\nIII. Midang parah: Pathian in tumtah le duhdawtnak sungah tthanglian dingin midang tungding tu, amah a duhdawt tu le a hua tu pawl rualran ten a duhdawt thei tu le rian thei tu\n24. Thleidan nei lo: Hruaitu cun a kaihhruai mi mipi lakah amah a duh deuhtu, hua deuh tu, amah in a duh deuh mi, duh lo deuh mi khal an um thei, cumi lakah rualran ten a pehtlaih thiam ih thleidan nei loin mi senpi hrang tthatnak hrangah a pe aw sawn.\n25. A thazawng ih hmuhthiamnak: Hruaitu cun Pathian rawn hmaisa in ziangkim a tuah ih Pathian in a pek mi fimnak le khawruah thiamnak hmangin ziangkim a tuah tikah ruah lo pi le milai duh lo zawng in thil a cang mi par hmanah Pathian in tthatnak hrangah a hersak thei asi ti a thei cia ringringih ziangkim a tthatnak zawngin a hmu thiam. Midang pawl cu amai hlawknak le hmakhua hrang ruatin a zoh lo ih Pathian in ziangtin a hmu timi sawn kha thupi sawn ah a ret ringring.\n26. Midang tuah mi parah hngat aw lomi hma la tu sinak: Hruaitu cun thil a cang mi parah midang mawhsiat, lole, mai hrang tthatnak ding a hawl lo ih amai liangparah Pathian in ziangvek ttuanvo a pek ih ziangvek canah ziangvek mawhphurnak a nei timi sawn a zoh ringring tikah a mawhphurnak parah a taw a tlai dah lo ih midang mawhsiatnak in a tikcu a cem ter in a canttha a liamter dah fawn lo. Midang in an tuah ruangah, tha an ti ruangah si loin amai sung muril ah mawhphurnak nei in a theih awk vekin tuah ding mi sawn cu ralttha zetih a fehpi sawn theu. A lungawinak le tuahnak cu midang tuah mi parah a hngat aw dah lo.\n27. Midang tthatnak hrangah pek awk duhnak: Hruaitu cun ziangkim a tuah nak cu amai hrang hlawknak si loin a tuah mi le tuan mi thawn a pehpar mi midang hrang hlawknak, tthatnak ruatin ziangkim a tuah tikah a ngah mi parah a phunzai dah lo ih a peksuak mi parah a lung a awi sawn.\n28. Hmintthatnak: Hruaitu cun a tuah mi le ttuanmi ruangah zo in hminthatnak an ngah ih zo in cawisan an hlawh timi hnakin a tumtah mi ttuansuak ding kha thupi sawn ah a ruat ringring. A tuah mi ruangah mi zo hnen hman in cawimawinak le hmintthatnak a phut dah lo.\n29. Mah vek midang pawl thawn pawlkom le pehtlaih awknak : Hruaitu cun amah vek thiltha tuah duhtu pawl thawn kutkai in ke an kar tlang theu ih amah lawngin ziangkim a tuah ttheh thei lo asi ti a thei aw aw.\n30. Zohtthimthlak nun: Hruaitu cun midang thunnunnak le kaa in simnak in sisawn loin amai nunah a tumtah mi le nun-thuken lam hawi zawng nuntu ziaza le tuahnak in hmai a hruai sawn theu.\n31. Bang awk lo nak upat thiam: Hruaitu cun milai mizia, duhdan, hmuhdan, le pianken bang aw lo mi pawl upat hna a thiam ih ziangkim in hmun le can an nei a si ti thei in rualrem ten mi zapi ttangkainak ding lamzin a hawlsak sawn theu.\n32. Mai hrang hlawknak le ngah nak hnakin midang rian dingin pek awknak: Hruaitu cu midang hnen ihsin ziangvek upatnak, cawimawinak, canpual tha ziangvek ka ngah timi hnakin a neihmi, theihmi, tuah thei mi hi zovek milai in ziangtivek canah an hlawkpi ding timi sawn kha a ruat ringring ih canttha hngakin thiltha tuah dingin a timtuah aw cia ringring.\n33. Tuahnak in rinsannak: Midang upatnak le rinsannak cu midang hnen ihsin a phut dah lo ih a dil dah lo, a nun le tuahmi parah midang in an pek mi sawn asi ti thei in midang a vuivai dah lo.\n34. Midang lungawinak siahsuah tahhratin mai hlawknak hawl dah lo: Hruaitu cun midang lungawinak le hlawknak siatsuah tahrat in amai hmakhua a sial dah lo.\nHimi casiartu zokhalin casiar tikah thuanthu mawite vekin siar men loin, mi pitling zovek khalin hotu thu thawn hnawmhnawih awk lo a theih lo vekin, mai umnak le kiangkap cio ah hotu tuan tikah siseh mah in hotu tuan lo khal asile mai kawhhran, vengsung le pawlkom hotu pawl dinhmun, lungput, hnatuandan le cangvai pawl thawn khaihkhin in ziangvek mizia, lungput, sinak, le tuannak pawl (k)an tlasam ih ziangvek kan bawm ve thei ding, ziangvek hmasawnnak kan tul ti pawl khaikhawm thei dingin zuam cio sisehla ti ruahsannak thawn himi ca hi ngan asi. Hotu maw a thupi sawn mipi, tiah thu sutnak a suak theu; a tawizawngin. hotu le mipi an thupitnak a dangdang na’n an thupitdan cu a bang aw ti sehla a dik zet dingin a lang. Hruai theih lomi mipi an um thei, hruaitu tha um lo ruangah mipi vavai rero tla an um thei thotho. Cuvek thotho in hotu tha ruangah mipi cu lamzin dikah cakzet in fehpi a theih can a umih mipi in hotu dungin napi’n an nawr ruangah cakzetin society a feh can khal a um thei. A hmaisa ah hotu sinakah a tul hrimhrim mi pawl zoh tlang hnu ah mipi tulnak tla zoh thlang hnik uhsi.\nThuanthu tiluangin kan miphun thuanthu cu laksuahsal theih lo dingkhawp in khurthukpi sungah a fen rero mi hi tawp ter dingin thinlungin khua a ruattu, mitthli a tla tu pawl cun hi ca hi siar a tha.\n#. Summang: “Sunmang (vision) a umlo tikah mipi an siatral” ti a si. Umzia cu, senpi vangtlang thinlung sungah fiangzetin ram, miphun, mipi thuanthu cu khuilam zinzawh in thuanthu tiluangin a fen ih mimal pakhat cio le mipi mibur in an nitin nunah ziangvek tuanvo le mawhphurnak an nei cio ti an thei lo, hmuhnak an neihlo tikah mipi (society) a tlasia, tiah kan simfiang tum asile a sim duhsan ciah a huap theh lo hmanah a nai zet ding. Cuticun mipi dinhmun le mimal pakhat cio khalin thuanthu in an liangparah tuanvo a tthummi pawl tuah pitlin loin mah mimal thinlung diriamnak, lungawinak fangfang hawlin an vakvai tikah tuukhal umlo tuurual vek fangin milai pawl cu a pir apak ah an vaktawi theu. A tawizawngin, hotu pakhat cun a homi milai pawlin ziangvek thuanthu an nei ih ziangvek lamzin zawh in an thuanthu cu thuanthu tiluangin a fen rero, ziangvek mimal le mibur tuanvo an nei ih ziangvek ziangtikah an tuah/tuah lo tikah an hrangah a tha bik in mi tambik hrangah a sangbik lungawinak le hlawknak an nei thei ding, mipi thuanthu tuahtha dingin zovek le ziangvek milai, ram, thu hla, midang pawl an tel ve, ti cu fiang kelkel in a theih le hmuh thei a tul. Senpi vangtlang in an hmuh thei lomi, hotu pakhat cun hmuhnak le theihnak a neih a tul. A hmuh mi le a theih mi cu mipi hnenah fiangzetin a simthei le theihter khal a tul. Cutikah mipi pawlin lamzin dikah a tikcu te ah an hotu thlun in an feh rero asi ti an thei ih rinsannak thawn an fehnak lamzin zawh in an feh ngam khal a tul. Mipi, senpi vangtlang hmuhnak le duhnak pawl khal khaikhawm in zapi thatnak bik, hlawknak bik lamzinah hotu cun a fingkhawi ih a kaihruai thiam khal a tul. Laimi pawl dinhmunah fimnak le theihnak kan tlaksam tuk tikah, riahsiatthlak zetin, hotu khalin cuvek ziktluak sunmang neih a har rualrualin mipi khalin ziangvek sunmang hi senpi vangtlang (an mai) hrangah hmailam saupi tiang hrang thathnemnak le a thabik lamzin asi ti an thei lo theu. Cutikah hotu le mipi khalin ziangvek hi thiltha sathliah an si ih ziangvek lamzin hi a tha bik le mipi hlawknakbik lamzin asi ti an thlei dang thiam lo theu. Cutikah mi tawm sawn cun anmah le naivai, sungkhat unau, rualpi tha, lamtangah an ruat mi pawl kaihhruainak vekin senpi vangtlang thu khalah an feh in rual dung an thlun theu. Society, miphun, le mibur pakhatkhat cu a hnget khoh zet mi miphun, mibur thurin le thuken in a kaihruai lo asile an miphun sinak (identity) cu a ni le thla kum a rei tikah an hlo vivo theu asi ti leitlun thuanthu ah hmuh theih asi.\nChin mipi khuilam zin kan zawh? Kan sakhua biaknak khuilam zin a zawh? Kan pawlkom khuilam zin a zawh? Kan hotu pawlin kan mipi khui lamzin zawh in in hruai? Kan miphun hrang sunmang kan nei maw? Sunmangtha zet na nei asile kan mipi in an lo tul zetmi tla na si thei?\n“Fimnak” le “theihnak” hi voi tampi mi tampi in kan theihpolh theu. Cuvek thotho in “neihnak” le “fimnak” hi thleidan thiam a thupi zet. “Neihnak” ti tikah sumpai neihnak, bungruatha neihnak, dinhmuntha, canvotha, sungkhattha, lamtangtha, tvp, neihnak pawl an tel theh. Asinan fimnak cun cu pawl hmuahhmuah, theihnak le neihnak pawl “hmanthiamnak” kha asi sawn. Mipi hrang fimnak theihnak le neihnak pawl kha senpi vangtlang thuanthu tuahtha dingin “hmanthiamnak’ kha asi. Laimi pawlin zirnak lamah dikari nei pawl hi “fimnak” nei tiah kan ti theu mi hi a dik ko na’n a diklonak can a um. Hi tawkah “fim” timi simduh mi cu theinak le neihnak pawl cu a tikcu le hmun le can te ah senpi vangtlang le mimal hrangah siseh a tuldan vekin “hmanthiamnak” kha asi. Cutin hmang thiam dingin hotu pakhat cun mipi thuanthu cu khuilam hawiin khuizin a zawh ih ziangvek dinhmun ah a ding, miphun thuanthu tuahtha dingin ziangvek theinak le neihnak, milai le thildang ziangvek a tul, neihcia mi ziang a um, ti pawl a theih a tul lawng si loin cu pawl cu senpi vangtlang thatnak bik lamzin tuah tha dingin a hman thiam a tul. Fimnak nei tu cun amai thiamnak, theinak le neihmi pawl hmang thiam lawng si loin mipi neihmi, theihmi, le titheimi pawl cu mipi thianthu tuah tha dingin le mipi lungawinak sangbik tuansuak dingin hmanthiamnak a neih a tul fawn.\n“Hotu fim” a thupitnak pakhat cu, hotu a fim lo asile mipi neihmi, theihmi, le tithei mi pawl cu mipi hlawknak hrangah a hmang thiam lo ding; cuhnak in a se sawn mi cu, mipi bungrua le neihmi pawl kha mimal hlawknak hrangah a hmang riangri dingih mipi lakah amah hnakin a fim deuh, thei deuh, le nei deuh pawl kha a huphurh ding, a hua in a dodal ciamco theu ding, a mah hnakin a fim le fel hotu tha suak thei lo dingin lamzin a kham fwn ding. Ziangtik lai khalah hihi theih a tha, mi pakhat in theih famkim, neih famkim, le tithei famkim ti a um dah lo vekin, hotu fim cu mipi neihmi fimnak, neihnak, titheimi pawl kha mipi hlawknak hrangah hman thiamnak a neih a tul sawn.\nZiang tinkimah mi zapi zohtthimtlak nun neih ding cu a cang thei lo tluk asi vekin “zohtthimtlak nun” ti tikah tuahmi hnakin tuah lo mi sawnah zohtthimtlak nun neih a thupi sawn vekin tla a lang can a um. “Tuah lo mi” ti tikah senpi vangtlang, mipi mimal lungawizawng, duhzawng, phurzawng siatsuahtu tuah lo, a thup in maw zatlang lakah maw cuvek tuah lo, hi asi bik. Nuncan ziaza zohtthimtlak sim duh sawnmi asi. Ziangah tile sakap pa cun amah hnakih sakap mal lole sakap dah lo tu pa hnenah sakah thu zohthim ding a nei dah lo ding. Cuvek thotho in bawhlung sit thiam pa cun bawhlung sit thiam lo pa hnen ihsin bawhlung sit zir ding a nei lo ding. Cutikah hotu pakhat cun ziangkim thiamkim le theihkim a theih lo tikah a nuncan, mizia, a tuah mi le tuah lo mi pawl zohtthimtlak sinak a neih a tul. A sakhua nun, a thlarau nun, a taksa peng hman awk dan, a neih sumsaw le bungrua hmandan, tikcu hmandan, midang a insang mi le lenglam mi a pehtlaihdan, a mah huatu le duhtu a pehtlaih dan, a duhmi le a huatmi pawl a pehpar dan, a tumtahmi hrang a zuamnak, thiltha lo a hrialnak le thiltha ngah dingin a zuamdan, fimnak a ngai pawimawhdan le fimnak a hawldan, canpualtha a neihmi a hmandan, zuam awknak ah a mizia le cangvaihdan, midang thu le amai thu a reldan, thudik a dinpi dan, thuphan a hrialdan, a tawizawngin thiltha lo a do dan le thiltha hrang a pek awknak le zuamnak pawl hmuahhmuah ah hotu tha cu zohthimtlak si ding mi asi. A tuah mi le nuntu mizia pawl midangin an zoh tikah “khi vek cu ka fale nuncan le mizia si ve hram sehla” tiah duhthu an sam ding mi asi a tul. Thiltha lamah famkim zetin a nunah zohthim ding a um lo hmanah a nuncan ziaza in mawhnak nei lo midang mitthli tla ter rero tu asilo a tul, casungah ngan mi dan lawng si loin kan miphun sakhua le nunphung danbuar tu asilo a tul. Cucu hotu tha si dingin a malbik sinak nuntu mizia neih hrimhrim dingmi asi. Zohthimthlak nun thu ah fimkhur tul zetmi a um. Thil rak tuah sual pangmi nei lo, tlaksamnak zianghman nei lo, “sawisel bo” an timi vek si tengteng ding tinak si loin a nun thuken (life principle) hi zohthimtlak asi ding ih a nunthuken a kenkawhnak khalah zothimtlak si ding hi a thupi sawn. Curuangah, tuahsual pang mi pawl cu nitin nun thuken thawn thleidan thiam a thupi. Bible sungah Pathian mihman hotu zohthimtlak, Israel hnam hotu pawl nun kan zoh asile Abraham in thuphan a per dah, Moses tualthat, David a uire, cuticing cun an nitin nunthuken zoh asile hotu tha, an nun thuanthu an kekar, an mipi hrangah hotu an sinak pawl zoh asile hruaitu tha, zohthimtlak an rak si thoho.\n# Mi Pehtlaih nak (Rrelationship):\n“Leadership is relationship”,”Hotu cu pehtlaihnak asi” an rak ti theu. Curuangah politician pawlin lamtang an hawlnakah midang an pehtlaih tumnak hrangah lamzin a umum hmangin an tuah theu, sungkhat sinak, rualpitha sinak, phurzawng bang aw aw, khua le ram, pi le pu ihsin pehtlaih awknak lamzin an dap ciamco theu. Hotu pakhat cun a homi pawl thawn pehtlaih awknak tha zet a neih ringring thiam a thupi zet fawn. A pehtlaihmi mimal pakhat cio a pehtlaihdan khalah nunphung le sakhua biaknak thuthlung pawl thawn a mil aw mi asi a tul. A pehtlaihmi pawl thawn lawng hman si loin a pehtlaih mi, a homi milai pawl thawn a pehtlai tu milai pawl tiang khal pehtlaihnak tha a tuah thei asile a tha, amah mimal in a pehtlai thei lo hmanah ral awknak le huat awknak um lo ding a thupi fawn. A homi, mipi duhnak le lungawizawng siattuahtu pawl thawn rualpitha asi thei fawn lo.\nKhuhlan ral san lai ahcun hotu pawl hi ralhmaithi ngam, paraltha an rak si theu. Santhar san khalah hotu pakhat cu a ral a that hrimhrim a tul. Senpi vangtlang thatnak hrang ah a nun a pek ngam asile dungtluntu mi zapi khalin raltha zetin an thlun ngam sinsin ding. Hotu pakhat cun midang kut in rul kaihtum men a ngah lo. A tul asile thihnak le nunnak karlak khalah a din ngam a tul. Senpi vangtlang tumtahnak a hlawhthlin theinak ding hrangah le thudik thuhman a dinpi nakah nunphung, dan le dun, nunthuken pawl kenkawh dingin raltha zet in a mai nunnak le dinhmun canpual tiang hloh ding khawp khalin a tuldan vekin a pek awkih ke a kar ngam a tul. Pa raltha cun amai mawhnak khal a pawm ngam ih mipi hmaiah “ka mawh ngai asi” a ti ngam khal a tul. A homi pawl khal lamzin dikah feh dingin raltha zetin thudik le lamzin dikah a hruai ngam a tul. Hotu raltha cun a homi pawl lamzin pengah an feh pang lo nak ding hrangah raltha zetin thu a sim ngam a tul fawn.\nHotu tuan tu pawl hin an homi pawl theih lo le tluk lo ding khawpin taimak le tairialnak an nei theu. Mipi lennak le thatnak ei le in in cen men si loin mipi harsatnak le thuanthu tuahthat ding cu liangparah suangin mipi theih maw theih lo khalah taima zetin cantha hmuahhmuah tangkai zetin hmang thei dingin a zuam tento theu. Hotu pakhat cun mipi hnen ihsin ngah dingmi hlawknak hnakin mipi hrangah ziang thiltha ka tuahsak ding timi thinlung a nei ih mipi theih lo khalah an hrangah thiltha tuahsak dingin le lamzin tha sialsak dingin hna a tuan rero. A mipi hrangih a sunmang a hlawhthlin theinak ding hrangah mit hmuh in ruahsan ding a um lo can khalah a zuam sunzawm rero theu. Phurnak men ah hngat aw aw in kekar le fehtu si loin sunmang, le tumtahnakin a kairuai ih can tawite sung harsatnak cu a kumkhua hmailam saupi hrang thatnak ding hrang ruat in a tuar tento, a tuan tento theu.\nHotu pitling cun thinsahru (emotional feeling) a neh hrimhrim a tul. Thinsahru thawn thinheng nakin a cangvai theutu mi pa in hotu a tuan tikah tawh hren lomi insungah thil mankhung ret tikah ziangtik lai khalah fifir pawlin an ruk thei ringring vek khi asi. Thinsahru thawn thinheng a hmang tu cu ziangtikah a thin a heng ding ti sim theih asi loih a homi mipi le mipi tumtah mi lamzin khal a thinsahru in ziangtikah a siatsuah theh ding ti sim theih asilo. Cun hotu pitling cun mipi in an theihthiam lo lai khalah thinsau ten simfiang in lamzin dikah mipi a kaihruai ringring theu. Dinhmun a tha lo ih mipi hrang zianghman ruahsan ding a um lo lai khalah hmailam saupi sawn kha zoh in lamzin dik le kumkhua daih lamzin sawn kha a mit in a hmu ringring theu. Can tawite sung thinhengnak ruangah kumkhua daih thiltha kha siatsuah loin can tawite hrang thiltha pawl cu a kumkhua daih senpi vangtlang thatnak hrangah hman a thiam in khua a ruat sawn theu.\n#Duhdawtnak: Hotu cun duhdawtnak a tlaksam asile amah mimal hrang hlawknak a um lo can ah mipi hrangah zianghman thiltha a tuah dah lo ding. Duhdawtnak ti tikah amah a duhdawttu le a mai hrangah thiltha a tuah tu pawl lawng si loin a homi pawl lakah a mah a duhdawt lotu, a mah a huatu, a mah in a duh lem lomi pawl hrang khalah rualran ten hlawknak le thiltha khal a tuahsak theu. Duhdawtnak cun amai hmaikhua a sial lo ih mipi hrang thiltha sawn kha a ruat. Ziangkim a neihmi milai nunnak le bungrua hmuahhmuah khal a duhdawtmi pawl lungawinak hrangah a pe siangih thatnak hrangah a ziangkim cu a peksuak theu. Midang hnen ihsin ziangvek hlawknak, lalnak, upatnak, hminthatnak le canpual tha ka ngah ding timi hnakin a duhdawtmi pawl hrangah ziangvek thiltha ka tuahsak thei ding timi a ruat sawn. THiltha a theihmi cu ziangtik hmanah a sup aw dah lo ih amai hrang lawngah a ret/thup dah fawn lo. A duhdawtmi pawl hrang thatnak le lungawinak hrang cu a zuam tento in lamzin a hawl tento theu. Cuticun a homi pawl thatnak le lungawinak, tumtahnak a hlawhtlin theinak ding hrangah a nunnak le neihmi pawl kha a pe sawn theu. A tawizawngin, duhdawtnak cun pek awknak a hring suak sawn theu. Mipi lungawinak cu a lungawinak asiih mipi hlawhtlinnak cu a hlawhtlinnak vekin a ruat sawn.\n# Hotu hringsuak: Hotu pitling cun hotu dang a hring suak. Milai cu a kumkhua dam ding kan um lo vekin leitlun theihnak le hmuhnak khal sankhat hnu sakhat a karhzai sinsin. Curuangah, hotu tha cun a homi pawl lakah amah hnakin fimsawn, theisawn le thiltithei sawn an suak theinak ding lamzin hawlin hotu dang, a duhdawtmi mipi pawl hrang thiltha le lungawinak tamsinsin tuahsak thei tu ding hotu a hring suak theu. Cutin siloin hotu tha lo cun amah hnakin a fim deuh le thuthei deuh, thiltha tuah thei sawn ding pohpoh cu a hua ih a dodal, lamzin a phih sak theu. Cutikah amah a thi asilole a mah in thiltha a tuah thei nawn lo tikah a kaihruai mi pawl (mibur maw pawlkom khal) a cemlam an pan theu. Hotu pakhat cu hotu tha asimaw ti theih duh asile hotu dang a hring suak maw ti hi zoh in theihtheih asi. Khuahlan san ahcun lal le hotu pawl cun an damsung, an mit an men sung hotu le lal an rak tuan theu. Santhar san ahcun kumkhat hnu khumkhat fimnak, theihnak, le hmuhnak a karhzai sinsin tikah hotu pakhat in a damsung a mit a meng sung hotu a tuan ringring asile senpi vangtlang thansohnak tampi a dal sawn theu. Hotu tha cun amah hnakin a fimsawn le senpi vangtlang hrang thiltha tam sinsin a tuah thei tu hotu dang a hring suak ringring theu.\nHotu cu ziang asi?\nLaimi pawlin hotu cu ziang asi ih ziangtin hril asi timi thu ah san a thleng awk vivo vekin thleng tulmi a um.\nMilai thuanthu kum thawng reipi kan zohsal asile hotu cu ziang asi tile mibur umkhawm (band age) san lai ahcun anlakah a cakbik, sakah sanlai (hunting age) asile sakap thei bik, tribal san asile tribal chief pawlin hotu, lal an rak tuan. Laimi “khuahlan san lai” ahcun pupa san ihsin a thlahthlah in mah le ramthen sungah hotu an tuan vivo theu. Santhar san, kawlram independent hnu lam kan zoh asile laimi lakah hotu cu zo asi timi ah thinglungput ruahdan (concept) thleng tulmi a um. Santhar tlan zuam awknak sanah kan miphun hin rual a ban in rual a pawl ve ding asile kan khawruahdan le lungput hrimhrim hi khuahlan san lungput le khawruahdan tlansan in kan thleng hrimhrim a tul. Khuahlan lal san le kawl ralkap pawl in ci in tuh mi thinlungput pawl khal thleng a tul. “Sabikti thar cu savun tithawl hlun sungah kan thun nawn lo a tul.” Santhar san ahcun pawlkom dindan le kaihruai awkdan khal thleng vivo a tul vekin le senpi vangtlang tulmi, mimal pakhat cio in hotu pawl parah an hngat awknak san (thu) khal a thleng awk vivo vekin hotu cu ziang asi ti kan ruah dan pawl khal kan thleng vivo a tul. Santhar san ahcun hotu pawl cu mipi pawl lu-hngatnak, kumkhua lal, rosar in sar mi dinhmun, khuahlanah an hminthatnak ruangah hotu tuanter mi, tvp, si nawn loin santhar minung pawlin ziang kan tul, santhar minung pawl ziangtiang hotu le senpi vangtlang parah an tthum aw ding, senpi vangtlang duhmi le tumtah mi tuansuak dingin ziangvek thiamnak le theihnak a tul, ziangvek pek awknak a tul, ziangvek lungput a tul, tvp, pawl parah hngat sawn in hotu hawlthiam le hrilthiam a thupi. Khuahlan san ahcun hotu pawl cu mipi uktu an rak si theu; asinan santhar san ahcun hotu pawl cu mipi duhmi le senpi vangtlang hrang thiltha tuansuak tu ding, senpi mipi siahhlawh vekin hma latu sawn a si a tul. Senpi vangtlang tulmi le mamawh mi tuahsuak thei dingin senpi bungrua (public resources) pawl kha hmualnei zet (efective) in a hmang thei tu mipi kaihruaitu asi thei sawn a tul. Hotu cu dinhmun siloin hnatuan tuantu asi tiah ruat le hmuhthiam a thupi.\nLaitlang um mi laimi hrekhat hnenah “Rawl ah ziangrawl a thawbik?” tiah kan sut asile “Ngahpih” tiah a sang tu tla kan um men thei. A sang tu khal cun a ei dah zo mi rawl hmuahhmuah lakah a thawbik cu “ngahpih” asi ahcun a sannak cu a dik zet tiah a ruat thei. Asinan “rawl hmuahhmuah” titikah a ei dah lomi rawl leitlunah tampi a um ti a theih ahcun fimkhur zetin a tong sawn ding. Kan ram mipi in ziang kan tul, kan tuah duh timi parah hngat aw aw in kan hotu pawl khal kan hawl, kan hril thiam a thupi. Leitlun khawmual tin huapin hnatuan duhmi kan nei, kan ram le miphun thuanthu cu leitlun khawmual huap in ausuahpi le dinpi kan duh asile leitlun khawmual huap thei tu ding hotu le hruaitu khal kan tul. Cuvek hotu le hruaitu nei thei dingin kan mipi khalin kan milesa lakah thazang pek awk le dunglam ihsin sawmdawl awk thiam a thupi sinsin. Democracy cu mi tampi theihdan vek asile “zalen zetin hril awknak a ummi kumpi kaihruai awkdan, uk awkdan” ti asi. Kan mipi lakah a tamsawn cu casiar lo lawnglawng, news paper le kan mai khua le peng lenglam thu hla zianghman ngaihven lo lawnglawng kan si tikah kan ram le miphun thuanthu hi kan Chin mipi zapi lakah siseh kawlram ram dinkhawm lakah siseh leitlun khawmual tin lakah siseh ziangtin zoin ziangvek tiang in hruai thei dingih kan mipi hrang hlawknak ziangvek a um ding ti thu pawl hi mi tampi thinlung sungah ruatbna harsazet asi ti cu a fiang. Cui hlei ah mi tampi hrangah mai mimal duhzawng, rualpitha, sungkhat le lamtang si loin mipi tulmi, mamawh mi hotu pakhat dungthlun in kekar ding khal kan harsatzet lai hrih.\nKanmai insang, rualpi, kawhhran, pawlkom lenglamah kan mipi, miphun huap in kan ram miphun thuanthu cu leitlun khawmualtin ah tlangaupi in tuahtha thei tuding hotu kan hawl in kan hril ding maw, cuvek hotu nei thei dingin kan thinlung kan timtuah ding maw?\nMipi lungput le tuahnak:\nA tucu hotu dinhmun lam fehsan in mipi lam dinhmun zoh hrih hnik uhsi.\n#Phurtlang mi (Common interest):\nMiphun/mibur pakhat in ziangruangah hotu kan tul? Phurtlanngmi, tul tlangmi, duh tlang mi kan neih ruangah asi. Khuahlan lal san lai ahcun senpi vangtlang buainak um loten loram zem awknak, hnatuan tikcu khiah (lo vah can, lo ur can, tvp,) a rak tul, ral lak ihsin humhim awk a rak tul, harsatnak canah bawm awk a rak tul, lungawican ah lungawipi tu an rak tul. Senpi vangtlang thu le hla pawl khal mimal pakhat cio in tuah thei lomi a rak um tikah senpi vangtlang in a bur in tuan tikah hlawknak le lungawinak a tam sawn ruangah a bur in umkhawm le hnatuan tlang a rak tul. Cutikah rualrem ten a bur in senpi vangtlang nungtlang, hnatuan tlang, lungawinak hawl tlang dingin hotu an rak tul. Santhar sanah milai pehtlaih awkdan a thleng aw vivo. Pakhat le pakhat parah hngat awknak a mal sinsin. Theihnak le fimnak khal mimal pakhat cio in hawl le zir asi. Mahte tohdelh, mahte ke in dinsuak theinak lamzin a ong aw vivo. Cutikah mi tampi in hotu parah hngat awknak a mal sinsin. Asinan hotu tha thupitnak cu a tumsuk cuang lo. Mimal pakhat cio in senpi vangtlang hrangah ziangvek tuanvo an nei timi khal a fiang lo sinsin. Mi tampi in senpi vangtlang thu thawn peh aw in ziangvek tuanvo an nei timi an ngaihthah sinsin. Cutikah mi tampi cu senpi vangtlang thu hla buaipi loin mai mimal hlawknak le lungawinak lamzin an zawh vivo. Cutikah mi tampi thinlung sungah senpi vangtlang thawn a pehpar mi, miphun thuanthu tuahtha dingin phurnak an nei lo sinsin, miphun nunphung kenkawh ding, calai thansohnak thu, miphun thuanthu tuahtha ding, leitlun khawmualah miphun canpual ausuahpi ding thu pawl hi mi tamsawn in a ruat hman an ruat paih nawn lo; mimal hlawknak le lungawinak lamzin hawlin tlan an zuam aw vingvo. Cutin, senpi vangtlang tuah tlang dingmi phurtlang mi (common interest) a mal vingvo tikah hotu tulnak khal mipi thinlung sungah a hlo sinsin. Tuahtlang ding a um lo ahcun mibur cangvaihnak khal a tul lo ih hotu um khal a tul nawn lo.\nThimnakah, Kawlram misa pawl kan zoh asile mi tamsawn cun anmai pumcawmnak, mimal insang lungawinak le hlawknak nun khawsaknak thu lawng an ruat. Cutikah senpi vangtlang hrangah thiltha tuah ding le rampi uk awknak thu pawl cu mi tampi in an ngaihven paih nawn lo. Cumi dinhmun thleng dingin kawl ralkap pawl khalin ram dinhmun le mipi thuanthu cu an herkawi rero mi asi. Cutikah mipi lakah senpi vangtlang thu (public issue) buaipi dingin phurnak an nei lo sinsin.\nCutin mipi phurnak a tlaniam laifangah thuanthu in herkual in mipi thinlung a kaitho sal lole mimal pahnih khat, hotu pahnih khat in kaihthawh theih asilo. 1988 ah kawlram rampum tlawngta pawl cangvaihnak in mipi thinlung cu a kaitho ih mipi phurnak cu a sang ngaingai. Asinan mipi phurnak cangvaihnak cun an ruahsan mi vek rah a rah suak sal lo tikah mipi phurnak cu a tlaniam sal.\nRamleng suak laimi pawl hin zaahza asilo hmanah zaah 99 cun senpi vangtlang, miphun thuanthu tuahtha ding hnakin mimal le mai insang hrang hlawknak le lungawinak hawl cio an si kan ti le a sual lo zet ding. Curuangah senpi vangtlang thu (public issue) hrangah phurnak a tla niam tuk, a um lo lawlaw asi lo hmanah. Curuangah hotu pawlin ramleng suak laimi pawl hi ram le miphun thu, senpi vangtlang thu ah mipi phurnak kai tho ding in nasa ten an zuam lo asile ramleng suak laimi pawl cu a kumkum in lairam le lai miphun cu an theihhngilh sinsin dingih an tesinfa pawl cu hnamdangah an cang theh lo hmanah lairam le lai miphun hrangah thiltha tuah ding cu a ruat hman an ruat nawn lo ding.\n“Rang cu tidai in ter dingin tiva ah na hruai thei nan amah in a in lo asile tidai na in ter thei lo ding” an rak ti vekin mipi pawl in senpi vangtlang, ram le miphun hrangah phurnak an nei nawn lo asile ziangtilam hmanin mipi, ram le miphun hrangah thiltha tuah dingin fial theih an si lo ding. Cutin a bur in ram le miphun hrang thiltha tuah tlang ding an nei lo tikah hotu khal an tul nawn lo. Mai hrang cangai khawrhnak hmunah zohman hotu tul an um lo. Cutin anmah in an ruat paih lo, hotu tulin an thei lo lawng siloin, mi tampi cu, anmah vekin midang khal sive dingin an kaihruai ve tikah “hnam hloh hri” nat hrik vekin mi tampi thinlung sungah a cam.\nMipi in ziangvek phurnak an nei? Ram le miphun thuanthu tuah tha dingin phurnak nei an um maw? An phur lo mi tuahter dingin fial le nawr awk rero cu a ti a hal lomi rang cu tidai in ter dingin tiva sungah hruai rero vek asi.\n# Rinsannak (Trust):\nKawlram ralkap uknak in a siatsuah mi lakah a pawibik pakhat cu mipi thinlung sungah kumpi le hotu pawl zumnak a siatsuah mi hi asi. Mi tampi in kumpi, cozah cu an zum nawn lo, hotu cu an zum nawn lo lawng si loin an hua. An tlunlamah hotu pohpoh an hua ta. Hotu huatnak lungthin an neih phah. Cutikah mipi le kumpi lakah siseh mipi le pawlkom lakah siseh mipi le hotu lakah siseh rinsan awknak a um nawn lo. Mi zo hman in a rinsan lomi hnenah a sumpai a kawlter dah lo ding vekin mipi pawl khalin an rinsan lomi hotu pawl parah an lungawinak le ruahsannak khal an hngat aw dah lo. Ram a farah tikah mipi thinlungah ngahnak ding lam lawng an ruat thlang, nitin ei le in ngahnak ding lawng an ruat thlang, anmah in ram le miphuan thuanthu tuahtha dingin ziangvek tuanvo le mawhphurnak an nei timi an ruat nawn lo. A dik maw dik lo maw, a mawi maw mawi lo maw, anmai hlawknak le ei le in an hmuh theinak ding lamzin asi ahcun mitsing rumro in lamzin an zawh thlang. Cutin mipi le kumpi, mipi le hotu lak lawng si loin mipi lakah mimal pakhat le pakhat kar lak khalah rinsan awknak a hlo vivo. Mipi lakah mimal rinsan awknak a hlo vivo, hotu le pawlkom rinsannak a um lomi khua, ram le miphun khal a thangso cak thei lo vekin laimi pawl khal rinsan awknak a tlak niam vekin mipi mibur cangvaihnak ah kan tla niam sinsin. Khuahlan lal san lai ihsin kawl ralkap uknak sungah hotu le uktu pawl cun mipi canpual le lungawinak pawl cu anmai hlawknak le lungawinak hrangah rak laksak an si theu vekin santhar san milai pawl khalin hotu le uktu pawl huatnak thinlung an thancih tikah rinsan awknak hi a tla niam tuk zo. Rinsan awknak a um lo tikah zianghman senpi vangtlang hrangah hnatuan tlang a theih lo. Cuhnakin a sesinsin mi cu, rinsan awk lo nak lawng si loin mi tampi in “huatnak thinlung le lungput” an thencih tikah senpi vangtlang hrang le mibur cangvaihnak hrang siatnak tampi a suahter theu.\nMiphun, mibur pakhat cu cakzetin a thangso ding asi ahcun mipi lakah siseh tuanvo kaitu hotu parah siseh pawlkom le hotu pawl parah siseh rinsan awknak a um a tul. Zokhal hotu a tuan, tuan a duh asi chun a ho mi pawl, mipi in ziangvek nuntumizia, tumtahnak le lamzin cu an rinsan timi a theih a tulin cuvekin a nung, a tumtah, lamzin a zawh a tul.\nZiangtin mipi lakah rinsan awknak a thar suak sal thei ding?\n#Tuhlut awknak (submission):\nMipi a bur in cangvaihnak hrangah mipi lak ihsin mimal pakhat cio in pawlkom le hruaitu pawl hnenah a tulcan ah neih sumsaw le bungrua siseh upatnak siseh an pek thei a tul. A tuldan vekin mi senpi vangtlang thuanthu tuah tha dingin pek awknak an neih thei a tul. Senpi vangtlang thatnak hrangah tuah dingin an pawlkom le sihcih awknak ah an tuhlut awk a tul. “Leitlun kumpi pawl cu milai thisen le ruak parah sakmi an si” an ti. Culai lakah mipi pawl cun senpi vangtlang hrang thiltha tuah dingin phurnak an nei lo, hotu le pawlkom parah rinsannak an nei lo asile ziangtin an rinsan lomi le an phur lomi ah anmah le anmah an tuhlut aw thei ding? Ziangtin an nunnak tiang an pe aw thei ding? Hotu khalin senpi vangtlang thuanthu tuah tha dingin siseh mipi lungawinak hawl dingin siseh mipi cu ziangtluk tiang an phur, ziangtiang an pe aw thei ding, ziangtiang rinsannak an nei, ziangtiang an tuhlut aw thei ding timi a hmuh cia lo asile raltha zetin ziangtik hmanah a feh ngam lo ding. Milai cu ramsa bangin hridai thawn kaihruai mi kan si lo ih thu le hla, tumtah mi sawn in kaihruai awk asi tikah mipi pawlin an phurmi thu le hla tumtahmi tuahsuak dingin mipi khalin hotu le pawlkom parah an rinsan ih an pek awk thei ve a tul. Cun senpi vangtlang tumtah mi ah an tuhlut awk lawnglawngah ziang kim pitlin theih asi theu.\nKan ram mipi lakah a tampi cun anmai tuan mi, telnak le tuhlut awknak zianghman tel loin ram le miphun thuanthu cu anmai duhzawng le lungawi zawngin tuahthat sisehla an duh zet ding ti cu el ding a um lo ding. Cucu ziangthawn a bang aw tile, van ih khawdur ki a kaa sung ihsin a suakmi milai thaw thawn sem kiang thei sehla tiah duhthusam vek fang asi. Ram mipi pawlin phurnak, rinsannak, pek awknak, thawn an neih sunsaw le bungrua thawhsuak ve in ram le miphun thuanthu tuahtha dingin an tuhlut awk lawnglawngah mi senpi vangtlang lungthlitum cu tuahsuak asi ding. Cutin asilole thuanthu tiluang cu hngak cuahco in mai hrang cang-ai khawrh lawngin mai mimal diriamnak le lungawi zawng hlawlin kum le can a liam vovo lai ding. Miphun thuanthu cu midang duhzawng le lungawizawngin a feh rero sawn ding ti khal theihcia a tha.\nMipi thinlung sangka a ong aw aw maw? Ziangtin kan ram mipi pawl cu ram le miphun thuanthu tuahtha dingin an hotu le pawlkom ah an tuhlut aw thei ding?\nMan pek a tul:\nKan miphun hin hotu tha nei dingin ‘a man’ kan pek a tul. Mi zapi duhmi cu ‘man’ pek tul loin hotu tha, mipi, ram le miphun thuanthu tuahtha tu ding hotu tha nei sehla ti asi men thei. Mah in sumpai piakhat hman thawh lo, upatnak sete hman pe duh lo, thu le hla zianghman theihpi paih lo, tikcu le can zianghman pe duh lo in zo in simaw kan ram le miphun thuanthu cu kan duhthusam vekin in tuahthatsak tu um sehla kan duh cio tla asi men thei. Cucu a tawk deuh lai, ‘man’ pek zuam lo lawng si loin hotu tha, thangthar a suak dingin dodal, lamzin phit, relsia le namthlak tum ringring cingin kan miphun in hotu tha, ram le miphun tuahtha tu ding hotu tha an suak ding tiah ruahsan nak cu ziangthawn a bang tile cangkha kung cing rero ih cini (thlum) zet theirah rah dingin rak ruahsan rero vek asi. “Mipi pawlin anmah thawn a tlakmi hotu an nei” (People get leader who they deserve) an timi hi laimi pawl khalin theih a tha. Hotu tha, kan ram le miphun, leitlun khawmual, kawlram ram dinkhawmah dinpi le kan miphun in canpual tha a co ve theinak dingin hotu tha kan duh asile mimal pakhat cio in “MAN” pek a tul. Cui ‘man’ cu sumpai, bungrua, le upatnak, thapeknak, lungrualnak, mai duhnak tlansannak, mai atnak tlansannak, mai hmaikhua sial duhnak tlansannak, mai hnambing sung lawng ruatnak, mai mimal thatnak tlansannak khal asi thei.\n“A man” pek kan zuam maw? A man kan pek zuam lo asile kan miphun thuanthu cu miphun dang pawl kutsungah kan pek vek asi dingih kan tesinfa pawl in ‘man’ an pek cawk nawn lo mi “thuanthu kawrkawruam, khursungah kan tanta tinak asi. Thuanthu tiluangin kan miphuan thuanthu cu midang duhzawngin a fen vivo dingih tah rero khal tidanglam theih nawn loin kan tesinfa pawl khalin kan tesinfa siding an ningzakin miphun dang ah an cang theh lo hmanah kan miphun sinak cu an kenkawh nawn lo ding, miphun hloral ah kan cang ta ding.


July 15, 2009 3:07 am·0 comments\nJapan Ram Parliament\nJapan ram Prime Minister, Taro Aso ih hruaimi Libaral Democratic Pary leh Cozah nak a tuahpimi Party dang Japan ram Cozah cu Opposition Party Democratic Pary of Japan leh party dang pawlin rintawk lo nak No- Confidence Motion an putluh micu, tuisun ah Parliament hnuaita ah reltlang khawm a siih, Hi no Confidence Motion thu relnakah Cozah nak kailai tu Libaral Democratic leh a tuanpi pawlcun Parliament ah Vote 333 an hmuih Parliament ah nehnakan co ih a dodal tu lam pawlin vote 139 an hmu ve.\nHimi no-confidence motion thurel nakah hin Opposition pawlcun hmaithla ih an ram hril awklnak ding dinhmun zoh in Cozah pawlcu nasa zetin an tthua nasa ih, Tui kandung naite ih Tokyo khawpi sungih an hril awknak ah khan Cozah nak kailai tu Liberal Democratic pawlhi an caklo nasa ih cu ruangah Opposition pawlkhalin Cozah kailai PM Taro Aso ih hruaimi Cozah hi an zuamzet a si, Opposition hotu Yukio Hatoyama tlacun Cozah hotu pawlcu tongkam mawilo leh khermei zetin a tthua ciamco hai a si\nAl-Qaida Pawlin China An Hro\nSouth China Morning Post thuthangca in a tarlang nakah China ramih Uighur muslim miphun pawlleh Han miphun pawl karlak buainak ih Urumqi khuaih Muslim pawlih tuarnak cu Al-Qaida pawlin phuba lak an tum tiah a tarlang, Hi thuhi Algeria ramih Al-Qaida pawl Islamic Maghreb pawlcun China ram Muslim pawlih tuarnak an thisen cu a lakin a luanglo ding China miphun leh China Cozah parih phuba lak antumthu an puang a si a ti\nSouth China Morning Post cun tuittum hi Osama Bin Laden ih ho Al-Qaida pawlin China an hro a voikhat nak a si a ti. MIddle East leh North Africa ah hin China miphun hnatuan tamzet an umih, Algeria khalah China mi hnatuan minung 50,000 lenglo an um, tui kandung naite China ram Urumqi khuaih Uighur miphun leh Han miphun pawl buai nakah khan Uighur Muslim minung 184 an thih midang 1,600 lenglo in hriamhma an tuar.\nUS Cozah Budget In Daih Lo\nUS Cozah Budget daih awklo nakcu dollar Billion 1,000 lenglo a kimzo ih US ram thuanthu ih Budget daih awklo nak tambik ttum a si. Hiti vekih US Cozah in paisa a hmantam naksan hi leitlun sumpai dinhmun tlasia humhim nakdingih sumpai a hmanmi a tamtuk ruangah leh Tax ihsi sumpai a hmuhmi a mal tukih cun ei leh in hawlnak ih hna neilo an tamtuk ruang khalah a si bet.\nKum 2007-2008 ah khan US Cozah budget daih awklo nakcu dollar Billiob 455 a kimih US Cozah Treasury cun tui Cozah kum an hman rero laimi hi thla 3 hrawng a tanlai ruangah September thla cem zawngih sumpai an daih awklo nak cu dollar Billion 1.086 a kim dingih a zum thu an sim.\nManmohan Singh NAM Summit Ah Tel Ding\nIndia ram Prime MInister, Manmohan Singh cu France ram leh Egypt ramih ni 5 sung tlawngding in mizan sunah New Delhi a suahsanih tuisun ah France Nitional Day a hmanpi ding. Manmohan Singh hi India ram hruaitu pawllak ah himi hmang dingih sawm hmaisa bik mi a si.\nHimi hnuah PM singh hin Egypt ram a pan dingih ni 15 leh 16 ih Egypt ramih leitlunram thleidan neilo rampawl tonkhawmawlnak NAM summit a telcih ding. PM Singh cun India ram leh France ram cu rualpi tha awzet leh pehtlaih awknak tha an neih thu New Delhi ihsi a suahhlan ah thuthangca latu pawl hnen ah a simih. India leh Frnca ram pahnih cu sumdawn tawnawknak leh Techology, NUclear, Zirnak, khualtlawn awknak leh Science pawl thiamnak lamah pehzawn aw dingin lamzin phunphun hawl leh ram kilhim naklam ih hnatuan nak lamzin an hawl vivo tlang dingthu a sim.\nMizan sunah Pakistan khawpi Lohore kiangih thingtlang khawte pakhatah Bomb a puakih minung 16 an thiih midang 200 lenglo in hriamhma an tuar. Hi Bomb puahnak hmunhi sakhua zirter awknak hmun nauhak pawlih um khawmnak hmun tlawng pakhat asiih, hi Bomb puakin In 24 a tisiat thluh bet, Hi tlawngin hi Bomb tuahnak hmunih hmantheu mi tiih theih a siih, Biaknak sakhua sual danglam zet fehpi tu Saza Riaz Ali ih umnak inn ihsi puakmi a si tiah Khanewal District Doctor Muhammed Yousuf Soomra cun a sim. Himi hmunah runhsuah nak hnatuan tupawlcun Bomb, Grenade, Rocket, leh thihcilh bomb puahtu pawlin an hruh theumi Jacket pawl tampi an hmubet.\nNorth Korea Lalpa Dam Lo\nSouth Korea TV Channel pakhatin a tarlang nakah North KOrea Lalpa Kim Jong il kum 67 micu natnak khirhkhan Pancrea s cancer natnak tuarin a bawkbeek lai tiah a tarlang. Kim Jong Il hi nikum ihsin a harhdam nakhi a tla niamzetih, cu ruangah a thih hnuih a mai ai awhtu dingah a fapa Kim Jong Un cu a rakruat zoih, Asi nan Kim Jong Un hi an ram hruaitu dingah an ram hruaitu dangpawlin an lungkim tinak thufiang cu a um hrihlo.\nKim Jong Il hi mipi hmaiih a langsuah netabik cu tuithla July 8 kha siih, tui Cancer natnak a tuar tikhal fiangtei theih nakcu a um cuanglo. Himi laiah North KOrea ram hotu dang pawlcun an hotupa bik Kim Jong Il cu a damcak zet asi tiah an simve.\nIraq Ram Kristian Biak Inn Ah Bomb A Puak Tam\nNikhat sungah Iraq ramih Kristian Biak Inn ah Bomb voi 6 a puakih minung 4 an thiih midang 32 ih hriamhma an tuar. Kan dung zarhte zan ah khan Baghdad thlanglam ih St, Joseth biak Inn ah a puak hmaisa bikih Bomb 2 cu biakinn sungih zohman an umlo laifangih puak a si tiah Interior Ministry thupuangtu cun a sim. cumi hnu Colhni zanah khan biakinn kotka ah Bomb 3 a puaksal lala ih, cumi hnuah Baghdad thlanglamih biakinn ah Bomb a puak sal ih asi nan vanthat thlakzetin mithi an tamlo.\nColhni sunah khan Tapung pawlin Baghdad thlanglam ih mawtaw tampi thlunaw pawlcu meithal in ankap ciamco ih mangbang za ih mithi an umlo asi nan hriamhma tuartu cu an tamzet, Himi laiah himi mawtaw ih rakto ve US Ambassador Chris Hill cu hriamhma khal tuarlo in a him. Tui Bomb puahnak hmun pawlhi Kristian Biakinn a siih himi hmunih khawmve theutu Sabhan George cun Tapung pawlih ruangah Iraq ramih Kristian pawlih dinhmun cu a cep vivo ih, Hiti vekih Kristian pawlin harsat nak kan tawn vivo asi ah cun Iraq ramih Kristian pawlhi hmundangah an tlansuak thluh pangding ti phan aum zet a si a ti. Iraq ram buaihnu ah Kristian pawl hmuhsuam nakleh tibuai nak ruangah kristian minung Million 1 hrawngin Iraq ramhi an suahsan zo a si.\nTapung Pawlin Police Pawl Ambush\nTihni sunah India ram Chhattisgarh ih Maoist Tapung pawlin an khawpi Raipur ihsi Km 68 ihhla Rajnangaon ah Palik pawl an Ambush ih Palik 36 an kapthat. Maoist Tapung pawlhin Rajnangaon ih CRPF pawin umnak Camp cu an siim ciamco ih cumi va rundingin SP Vinod Kumar leh a ho pawlcu an va fehih Tapung pawlhin lamzin tlunih sin a rak bawhih an rak kap a si, an rakkah ih tlunah lamzinih palpuah Bomb an kambet mi pawlcu Palik pawlin an thinphang tlan zuangzam ah an palpuak bet sinsin ruangah mithi an tamnak a si. Hi mithi lakah anhotu pabik SP Vinod Kumar khal a thicihve.\nHimi ih tlunah Mizan sunah Assam State Sonitpur district ih Palpuah bomb an kammi puakah ralbawi pakhat Colonel Parimal leh a mawtaw mawngtu an thi. Ralkap pawlhi Tezpur ihsin Tenga Arunachal Pradesh panih mawtaw tampi thawi an fehlai a siih, Sonitpur district Balipara Reserveforest kiang Chadiduar ah hi ralbawipa ih to nak mawtaw cun palpuah bomb cu a palpuak ngah a si, Hi Bomb kamtu hi National Democratic Front of Bodoland (NDFB) pawlih kammi a si ding tiah Palik pawlcun an zumnak thu an sim. a sinan NDFB pawl an si rori ti theih fiang nakcu an neilo.


Rampi thuron ASSK in Covid – 19 Falam Volunteer pawl Sunloih Capi a kuat mi pekhlanawknak an nei | Falam Online Media\nCovid – 19 nathrik lak ihsin Falam khuapi kilhimtu Covid – 19 Falam Volunteer le Falam khuapi him dingin Covid 19 dokham hmalaknak ih ahlu petu sunlawih capi peknak cu January 4, zinglam nazi 10 ah Falam Seenpi Run Inn thar ah hluanghlai zetin an tuah.\nCovid – 19 boruak ah teimak suah in Falam khuapi kilhimtu Covid – 19 Falam Volunteer pawl cu rampi thuron Daw Aung San Suu Kyi in 2020 kumlai lam ah sunlawihnak ca ropi a rak kuat hai.\nCuih sunlawihnak ca ropi cu Covid 19 boruak reh deuh tikah pekhlanawknak nei dingin tawlrel a rak si ih, tui` ni January 4 ni ah Covid – 19 Falam Volunteer ṭuanvonei mipum 32 pawl hnen ah sunglawi zetin Falam/Chinram cozah ṭuanvonei upa pawl in sunlawihnak capi pekhlannak an nei a si.\nCuih tlun ah Falam khuapi him dingin Covid 19 dokham hmalaknak ih ahlu petu mipum 66 pawl hnen khalah Covid – 19 Falam Volunteer ṭuanvonei lam in lungawi thusimnak le sunlawihnak capi peknak an nei a si.\nFalam khuasung um upa pakhat cun “Minung ting tel nunnak la tu Covid 19 nat lak ihsin Falam khuapi kilhimtu an si ruangah sunlawih phu hrimhrim an si. Covid 19 dokham hmalaknak ih ahlu petu pawl khal upat sunlawihnak pek phu an si. An hnaṭuan mi hi a ropi zetih hivekin lungrual zet ih hna kan ṭuan tlang ringring a si cun kan khuapi khal a ṭhangso sinsin ding” a ti.\n← Sagaing ramṭhen ih innkang ah nauhak pahnih an thi\nSingapore hnak ih tum sawn mi Vur beuh pi cun South Georgia lam a pan vivo →\nSiibawipa` simmi Falam Covid mina le Siizungpi dinhmun


Fanu A Neih Hnu Khalah A Thianghlim Lai – Meifar\nBritish fala kum 38 mi Kimberley in fanu anei ih a fanu cu kum 3 a kim zo, fanu a neih hnu khalah a thianghlim (virgin) lai. Mipa thawn nupa-nun an hmang hrih lo, 2019 kum ah sibawi thiamnak hmangin mipa cii a lei ih a sul sungah an ret.\nMipa thawn an ittlang hrih lo ruangah an tuamhlawm laiah naa a ti tuk ih sumpai $21,000 lenglo a cemliam. Tlangval cu arak nei ve hnuaihni zo nan nupa-sinak hmang cu a duh lo, “Ka thianghlimnak cu ka pasal hrang lawngah ka ret ṭha. Pasal dingih ka duhmi ngaingai mipa ka ton tik lawngah ka thianghlimnak hi ka hmang tum” a ti.\nCutin kum 30 a kim tik khalah pasal ding tlak mipa a tong lo ruangah a lungthlitum nau a pai thei nawn lo dingah a ruataw ih sibawi ava rawn. Sibawi in thil ziangkim arak simfiang hnuah sibawi thiamnak hmangin nau a pai. UK ramsung ah mipa thawn ittlang hrih loin naupai 4 an um zo.\nKimberley in, “Nupa-nun hi ziangvek a si ti ka thei hrih lo, nupa-nun thei loin ka thi pang ding ti cu ka thinphang ko. Asinan, ka lungthlitum mipa hnen lawngah ka hmang tum lai. Ka lungthlitum aiin ka fanu ih nunnak hi ka ruat thupi sawn, sibawi thiamnak hmangin naudang neih ka tum lai nan keimah lawng ka si ruangah sumpai lamah harsatnak ka nei lai” a ti.\nMopuai Ah Mi 13 An Thi


Acozah Le Kachin Ralkap Thurel Tlang Nan Kapaw Thotho - Chinland Today Media\nJune 24, 2012 1:57 am·0 comments\nKachin Independence Army (KIA) ramthu lam ih hoha tu Kachin Independence Organization (KIO) le acozah lam in Union Peace-making Work Committee (UPWC) cu zohman ih theih pinak um loin thu relkhawmnak an nei nan tu ni tiang khal ah KIA le acozah ralkap cu an kap aw ringring lai. UPWC ihsin Railway Minister Aung Min in a hoha mi le KIO lam ih palai thlah mi pawl cu ni 19 in 20 tiang Kachin ram nisuah nak lam ih Maijayang ah an tongaw. Asinan ziang thu hman rel fiangnak um lo in an tiak sal.\nKIO cun Kachin ram ih acozah palai Colonel Than Aung ih hoha mi thawn vei hnih tonawknak an nei ih cun parliament dinhmun ih rualrem nak tuah tu Aung Thaung thawn khal vei hnih tonawknak an nei zo. Cu lawng silo in UPWC ih Aung Min thawn khal mi theih pinak um lo thurelkhawmnak (unofficial) vei li lai an rak nei dah zo. Cabuai pakhat parah to lang in rualrem nak vei tam pi an tuah zo nan tusun ni tiangah an do awknak cu a dai hrih cuang lo. Ni kum sung ah Aung Min cun thlangpar mi Karen, Shan le Mon pawl thawn kapaw lo ding ih lung kimnak a rak tuahpi thluh thei nan kap aw lo ding ti mi in do awk lo ding ti mi a sawh lo a bang.\nShan State Army-North le Shan State Army-South pawl khal acozah ralkap thawn lungkimnak pahbal in an kap aw rero phahpha. KIO in acozah thawn kap aw lo ding ih lungkimnak tuah hlan ah leitlun huap zohfel tu pawl ih ciang tei lungrualnak tuah ding mi an zoh fel ta atul ti in dil nak a nei ti in La Nan cun a sim.\n“Lungkimnak kan neih thei ding ah cun pakhatnak ah acozah ralkap pawl kan ram ihsin an tlun thluh a tul. A pahnih nak ah rualremnak kan tuah tik ih leitlun huap zohfeltu pawl theih pit le zohfiang kan tul cu lawngah kan rualremnak kan tuah mi a hngetkhot ding. Zohfeltu pawl khal cu acozah thawn rualrem nak kan tuah tik ih tel ve ding in, an tel lo ah cun khat le khat rualrem nak sign kan thu mi hi rei a daih lo ding,” tin La Nan cun a sim. Cun June 20 sungah vei nga lai kachin ralkap ramsung ah doawknak a theng. June 17 ni khal ah KIA ralkap pawl in Shan ram ih Pangsai khua ih palik zungah meithal an kap, an kap nak san cu sii vai hmang ih sumdawnnak, palik pawl ih phiar nak ruangah tin an sim. Kum 17 sung rualrem nak tuah a si hnu ah June 19 ni hi kachin ram sung ih ral a thawk nak kum khat kim nak a si. (DVB, June 22).\nBan In Kawl Acozah Le Kachin Donawknak Daihter A Duh